***Vejledning til tilbudsgiver***

*Denne kontrakt udfyldes ikke.*

*Det er ikke hensigten, at tilbudsgiver skal foretage tilføjelser eller ændringer til kontrakten, jf. dog nedenfor samt udbudsbetingelsernes punkt 9 vedr. evaluering af tilbud, hvoraf det fremgår, at afvigelser fra kontrakten vil indgå med negativ vægt i tilbudsevalueringen.*

***Særlige forhold vedr. mindstekrav og grundlæggende elementer***

*Kontrakten indeholder alm. vilkårstekst evt. i kombination med illustrationer. En del af denne vilkårstekst kan udgøre mindstekrav.*

*Sådanne mindstekrav* ***skal*** *opfyldes. Opfyldes et mindstekrav ikke, betragtes tilbuddet som ikke-konditionsmæssigt og vil som følge heraf blive afvist. Mindstekrav er angivet i bokse og mærket med ”****mindstekrav****”.*

*Tilbudsgiver skal være opmærksom på, at tilføjelser eller ændringer i vilkårstekst kan kollidere med mindstekrav, selv om tilføjelserne eller ændringerne foretages uden for de steder, der markeret som mindstekrav.*

*Tilbudsgiver skal ligeledes være opmærksom på, at tilføjelser eller ændringer til vilkårstekst kan udgøre tilføjelser eller ændringer til grundlæggende elementer med den følge, at tilbuddet vil blive afvist som ukonditionsmæssigt.*

*Afvigelser over for vilkårsafsnit i kontrakten skal markeres med ændringsmarkering (”Track Changes”) eller på anden måde tydeligt fremhæves.*

*Denne vejledningstekst og øvrige vejledningstekster i kontrakten slettes forud for kontraktindgåelse.*

*Kontrakten evalueres i overensstemmelse med underkriteriet ”Systemets kvalitet”.*

Kontrakt

om

levering, vedligeholdelse samt videreudvikling af nyt intranet

**mellem**

Folketinget

Christiansborg Slot 1

1240 København K

(i det følgende kaldet Kunden)

**og**

[Selskabsnavn]

[Adresse]

[Postnr./by]

CVR-nr. […]

(i det følgende kaldet Leverandøren)

I N D H O L D S F O R T E G N E L S E

[1. Definitioner 9](#_Toc487096845)

[2. Baggrund og formål 14](#_Toc487096846)

[2.1 Indledning 14](#_Toc487096847)

[3. Leverancens omfang 15](#_Toc487096848)

[3.1 Programmel 16](#_Toc487096849)

[3.2 Udstyr 16](#_Toc487096850)

[3.3 Dokumentation 16](#_Toc487096851)

[3.4 Konvertering 17](#_Toc487096852)

[3.5 Videreudvikling 17](#_Toc487096853)

[3.6 Styring af Projektet 18](#_Toc487096854)

[3.7 Rådgivning 18](#_Toc487096855)

[3.8 Rapportering 18](#_Toc487096856)

[3.9 Øvrige ydelser 19](#_Toc487096857)

[4. Kundens it-miljø og Systemet 19](#_Toc487096858)

[4.1 Kundens it-miljø 19](#_Toc487096859)

[5. Leverancens udførelse 20](#_Toc487096860)

[5.1 Leverancens forløb – generel beskrivelse 20](#_Toc487096861)

[5.2 Kontraktworkshop 21](#_Toc487096862)

[5.3 Afklaringsfase og udtrædelse 21](#_Toc487096863)

[5.3.1 Afklaringsfase 21](#_Toc487096864)

[5.3.2 Kundens udtrædelsesadgang 23](#_Toc487096865)

[5.4 Projektsamarbejde og medarbejdere 23](#_Toc487096866)

[5.5 Kundens medvirken 25](#_Toc487096867)

[5.6 Kvalitetssikring 25](#_Toc487096868)

[5.7 Audit 25](#_Toc487096869)

[5.8 Sikkerhed 27](#_Toc487096870)

[5.9 Benyttelse af underleverandører 27](#_Toc487096871)

[5.10 Konsortium 28](#_Toc487096872)

[5.11 Etablering af udviklings- og testmiljø 29](#_Toc487096873)

[6. Ændringer 29](#_Toc487096874)

[6.1 Generelt 29](#_Toc487096875)

[6.2 Ændringer til levering som en del af Leverancen 30](#_Toc487096876)

[6.3 Ændringer til levering som en Selvstændig Opgave 30](#_Toc487096877)

[6.4 Kundens fremsættelse af ændringsanmodning 31](#_Toc487096878)

[6.5 Leverandørens fremsættelse af ændringsanmodning 32](#_Toc487096879)

[6.6 Ændringslog 33](#_Toc487096880)

[6.7 Ændringer uden Leverandørens samtykke 33](#_Toc487096881)

[6.8 Ændringer som følge af lovkrav eller offentlig regulering 33](#_Toc487096882)

[6.9 Ændringer i forhold til persondataretlig konsekvensanalyse 34](#_Toc487096883)

[6.10 Nye eller ændrede retningslinjer hos Kunden 35](#_Toc487096884)

[7. Levering 35](#_Toc487096885)

[7.1 Leveringssted 35](#_Toc487096886)

[7.2 Tidsplan 35](#_Toc487096887)

[7.3 Faseopdeling 36](#_Toc487096888)

[8. Afprøvning 36](#_Toc487096889)

[8.1 Generelt 36](#_Toc487096890)

[8.2 Installationsprøve 38](#_Toc487096891)

[8.3 Delleveranceprøve 38](#_Toc487096892)

[8.4 Overtagelsesprøve 39](#_Toc487096893)

[8.5 Driftsprøve 39](#_Toc487096894)

[9. Ibrugtagning 40](#_Toc487096895)

[10. Overtagelse 41](#_Toc487096896)

[11. Vedligeholdelse og support 41](#_Toc487096897)

[11.1 Generelt 41](#_Toc487096898)

[11.2 Vedligeholdelsesordningens tidsfrister 42](#_Toc487096899)

[11.3 Udførelse 42](#_Toc487096900)

[12. Drift 43](#_Toc487096901)

[13. Servicemål 44](#_Toc487096902)

[13.1 Generelt 44](#_Toc487096903)

[14. Priser 44](#_Toc487096904)

[14.1 Generelt 44](#_Toc487096905)

[14.2 Leverancevederlag 45](#_Toc487096906)

[14.3 Timebaserede vederlag 45](#_Toc487096907)

[14.4 Vedligeholdelse og support 46](#_Toc487096908)

[14.4.1 Vederlag 46](#_Toc487096909)

[14.4.2 Fejlafhjælpning 46](#_Toc487096910)

[14.4.3 Fejlrapportering 47](#_Toc487096911)

[14.5 Løbende betalinger og øvrige vederlag 47](#_Toc487096912)

[14.6 Vederlag for det Agile Forløb 47](#_Toc487096913)

[15. Betalingsbetingelser 48](#_Toc487096914)

[16. Garanti 49](#_Toc487096915)

[16.1 Generelt 49](#_Toc487096916)

[16.2 Generel garanti for Leverancen og de løbende ydelser 49](#_Toc487096917)

[16.3 Kundens medvirken 50](#_Toc487096918)

[16.4 Ændringsmuligheder 50](#_Toc487096919)

[16.5 Tredjemands udførelse af vedligeholdelse og ændringer 51](#_Toc487096920)

[16.6 Hæftelse for underleverandører 51](#_Toc487096921)

[16.7 Garanterede servicemål 52](#_Toc487096922)

[16.8 Tredjemands rettigheder 52](#_Toc487096923)

[16.9 Overholdelse af regler 52](#_Toc487096924)

[16.10 Garantiperiode 52](#_Toc487096925)

[17. Leverandørens misligholdelse 53](#_Toc487096926)

[17.1 Forsinkelse 53](#_Toc487096927)

[17.1.1 Underretningspligt 53](#_Toc487096928)

[17.1.2 Bod 53](#_Toc487096929)

[17.1.3 Kundens beføjelser i øvrigt 54](#_Toc487096930)

[17.2 Mangler 54](#_Toc487096931)

[17.2.1 Afhjælpning 54](#_Toc487096932)

[17.2.2 Afhjælpning af Mangler i tredjeparts produkter 55](#_Toc487096933)

[17.2.3 Bod for overskridelse af servicemål 56](#_Toc487096934)

[17.2.4 Forholdsmæssigt afslag 56](#_Toc487096935)

[17.2.5 Kundens beføjelser i øvrigt 56](#_Toc487096936)

[18. Kundens MISLIGHOLDELSE 56](#_Toc487096937)

[19. Kundens Ophævelse 57](#_Toc487096938)

[19.1 Betingelser for ophævelse 57](#_Toc487096939)

[19.2 Opgørelse ved ophævelse 58](#_Toc487096940)

[20. Erstatning og forsikring 59](#_Toc487096941)

[21. Force majeure 60](#_Toc487096942)

[22. Rettigheder til programmel og dokumentation 60](#_Toc487096943)

[22.1 Generelt 60](#_Toc487096944)

[22.2 Standardprogrammel 62](#_Toc487096945)

[22.3 Kundespecifikt programmel 62](#_Toc487096946)

[22.3.1 Kundens rettigheder 62](#_Toc487096947)

[23. Persondata 63](#_Toc487096948)

[24. Samfundsansvar 65](#_Toc487096949)

[25. Tavshedspligt 66](#_Toc487096950)

[26. Overdragelse 66](#_Toc487096951)

[27. Varighed 67](#_Toc487096952)

[27.1 Vedligeholdelse og support 67](#_Toc487096953)

[27.2 Ophør i henhold til udbudslovens § 185 67](#_Toc487096954)

[27.3 Opsigelse og uden virkning 68](#_Toc487096955)

[27.4 Ophørsydelser 69](#_Toc487096956)

[28. Tvistigheder 70](#_Toc487096957)

[28.1 Lovvalg 70](#_Toc487096958)

[28.2 Uenighed om forhold vedr. kategorisering 70](#_Toc487096959)

[28.3 Øvrige tvister 70](#_Toc487096960)

[28.3.1 Forhandling 70](#_Toc487096961)

[28.3.2 Vejledende juridisk/teknisk udtalelse i IT-sager 70](#_Toc487096962)

[28.3.3 Voldgift 71](#_Toc487096963)

[28.3.4 Forligsmæssige ændringer 71](#_Toc487096964)

[29. Fortolkning og kontraktstyring 71](#_Toc487096965)

[29.1 Fortolkning og forrang 71](#_Toc487096966)

[29.2 Meddelelse 72](#_Toc487096967)

[29.3 Kontraktstyring ved ændringer 72](#_Toc487096968)

[30. Selvstændig aftale 73](#_Toc487096969)

[31. Underskrifter 73](#_Toc487096970)

[32. Solidarisk hæftelse 73](#_Toc487096971)

B I L A G S F O R T E G N E L S E

1. : Tidsplan
2. : Kundens it-miljø
3. : Leverancebeskrivelse med Kravspecifikation og Løsningsbeskrivelse samt ændringsmuligheder (herunder optioner)
4. : Dokumentation
5. : Vedligeholdelse og support
6. : Servicemål
7. : Drift
8. : Aftale om Agilt Forløb
9. : Ændringshåndtering
10. : Samarbejdsorganisation (appendiks om den agile metode)
11. : Kundens deltagelse
12. : Leverancevederlag og betalingsplan samt øvrige priser
13. : Viderudviklingsaftale
14. : Prøver
15. : Licensbetingelser
16. : Leverandørens forpligtelser ved ophør
17. : Databehandleraftale

# Definitioner

Agile Leverancer

Aftalte videreudviklingsopgaver, der skal leveres af Leverandøren som Agile Forløb. En Agil Leverance leveres under anvendelse af den Agile Metode med særligt fokus på Leverandørens styring af Leverancen, rådgivning, styring af ressourceforbrug, rapportering, og kvalitetssikring.

Agile Forløb

Agile Leverancer (videreudviklingsopgaver), der leveres på baggrund af den Agile Metode i overensstemmelse med en Agil Aftale, jf. bilag 8.

Agile Metode

Den i bilag 10 valgte og beskrevne metode for udvikling af Agile Leverancer.

Agile Ændringer

Ved Agile Ændringer forstås de former for ændringer, der er beskrevet i bilag 8, punkt 3.2.

Aktivitetsplan

Plan over de aktiviteter og opgaver, som Parterne fastlægger, skal udføres i de enkelte Sprints i en Agil Leverance.

Arbejdsdag

Mandag til fredag bortset fra helligdage, juleaftensdag, nytårsaftensdag og grundlovsdag.

Brugerdokumentation

Beskrivelse(r) af Leverancens funktioner og anvendelses- og opsætningsmuligheder rettet mod slutbrugere, superbrugere, systemadministratorer og andre brugere, der ikke skal have indsigt i arkitektur eller kode.

Delleverance

En afgrænset del af en Leverance, der leveres i en Fase.

Dokumentation

Enhver udarbejdet beskrivelse relateret til Leverancen, herunder Brugerdokumentation og Systemdokumentation, jf. bilag 4.

Drift

Eksekvering af det Programmel, der udgør hele eller dele af Leverancen. Kunden forestår selv Driften af Leverancen.

Egentlig Ændring

Ved Egentlige Ændringer forstås de former for ændringer til Leverancen i et Agilt Forløb, der gennemføres i overensstemmelse med Kontraktens ændringsprocedure, jf. punkt 6.

Fase

Periode for udførelse af en Delleverance, der afsluttes med en delleveranceprøve og eventuelt Ibrugtagning.

Fejl

Der foreligger en Fejl i det leverede, såfremt det ikke opfylder de af Leverandøren givne garantier, eller det i øvrigt ikke er eller fungerer, som Kunden med føje kunne forvente på grundlag af Kontrakten, medmindre der er tale om bagatelagtige forhold. En Fejl kan også være en Mangel, men udgør ikke nødvendigvis en Mangel.

Forretningsmæssige Mål og Behov

Kundens særlige Forretningsmæssige Mål og Behov angivet i Kravspecifikationen (bilag 3A), eller ved detailspecificeringen af krav i forbindelse med planlægningen af de enkelte Sprints i Agile Forløb.

God it-skik

En af it-branchen alment accepteret god udførelse inden for et bestemt område.

Ibrugtagning

Den dag, hvor Kunden tager Leverancen eller en del heraf i brug til daglig afvikling af sine forretningsmæssige opgaver.

Installationsdag

Den dag, hvor Leverandøren over for Kunden godtgør, at eventuelt udstyr, der indgår i en Delleverance eller en Leverance, er tilsluttet i funktionsdygtig stand hos Kunden, og hvor licenser til Programmel på det aftalte udstyr er tilgængelige.

Kontrakten

Denne kontrakt med bilag og senere ændringer og tillæg.

Kravspecifikation

De af Kunden udarbejdede krav i bilag 3 til Leverancen samt beskrivelse af Kundens Forretningsmæssige Mål og Behov. Kravspecifikationen indeholder ligeledes Kundens Product Backlog med overordnede krav til en Agil Leverance.

Kundespecifikt Programmel

Alt programmel, der ikke er Standard Programmel.

Leverance

Alt, der i henhold til Kontrakten skal leveres senest på Overtagelsesdagen. Dette kan omfatte Programmel, udstyr, Dokumentation, implementering, uddannelse og andre ydelser, der skal leveres senest på Overtagelsesdagen. Vedligeholdelse og support er ikke en del af Leverancen, selv om den eventuelt udføres forud for Overtagelsesdagen.

Leverancebeskrivelse

Udgøres af Kravspecifikation og Løsningsbeskrivelse.

Løsningsbeskrivelse

Leverandørens beskrivelse af, hvorledes Leverandøren opfylder Kundens Kravspecifikation.

Mangler

Der foreligger en Mangel i det leverede, såfremt det ikke opfylder de af Leverandøren givne garantier, eller det i øvrigt ikke er eller fungerer, som Kunden med føje kunne forvente på grundlag af Kontrakten, medmindre der er tale om bagatelagtige forhold.

Meddelelse

Skriftlig kommunikation afgivet i overensstemmelse med punkt 29.2 eller meddelelse givet på styregruppemøde, som fremgår af godkendt referat.

Offentlig Institution

Ministerier, styrelser, statsvirksomheder, selvstændige offentlige virksomheder (SOV), kommuner, regioner, offentlige forvaltningssubjekter, kommunale virksomheder, råd og nævn samt selvejende institutioner, hvis drift i det væsentlige finansieres med offentlige midler. Statslige aktieselskaber samt aktieselskaber med kommunal deltagelse er ikke omfattet.

Option

En ret for Kunden til at købe yderligere bestemte ydelser, som beskrevet i bilag 3, til de i Kontrakten fastsatte priser og øvrige vilkår. En Option kan bestilles til levering samtidig med og som en del af Leverancen eller som en Selvstændig Opgave.

Overtagelsesdag

Den dag, hvor Leverandøren består overtagelsesprøven for Leverancen, forudsat Kunden efterfølgende skriftligt godkender overtagelsesprøven, eller Kunden tager hele eller dele af Leverancen uberettiget i brug, jf. punkt 10.

Parterne

Ved Parterne forstås Kunden og Leverandøren, og ved "Part" en af disse.

Product Backlog

Liste over Kundens udarbejdede krav til en Agil Leverance.

Programmel

Består af Kundespecifikt Programmel og/eller Standardprogrammel. Programmel omfatter også integrationer.

Projektet

Det af Kontrakten omfattede projekt vedrørende Leverancen samt vedligeholdelse, support og videreudvikling heraf, jf. punkt 3.

Releases

En mindre opdatering af Standardprogrammel eller Kundespecifikt Programmel, herunder fejlrettelser. Almindeligvis kendetegnet ved, at identifikationsnummeret for Programmellet ændres med en decimal (f.eks. fra 5.0 til 5.1).

Risikolog

Et særskilt projektdokument, der oprettes og vedligeholdes af Leverandøren som led i Agile Forløb. Risikologgen oprettes af Leverandøren i afklaringsfasen for det Agile Forløb.

Selvstændig Opgave

Optioner eller ændringer, som ikke afprøves som en del af Leverancen.

Sprint

Forholdsvis korte projekttrin. Varigheden aftales Parterne imellem som et led i anvendelse af den Agile Metode. En Iteration afsluttes med en Sprint Test

Sprint Backlog

Liste over Kundens prioriterede krav, der indgår i et Sprint.

Sprint Test

Sprint Test er en indarbejdet del af den agile proces. Sprint Test foretages løbende i forbindelse med udviklingsprocessen som led i hver enkelt Sprint med henblik på at teste, om de fastlagte acceptkriterier til ydelserne omfattet af de enkelte Sprints er opfyldt.

Standardprogrammel

Programmel der i bilag 3 er kategoriseret som Standardprogrammel. Programmel kan udelukkende kategoriseres som Standardprogrammel, hvis det

1. hverken er tilpasset eller udviklet specielt til Kunden i forbindelse med opfyldelse af kontrakten, og
2. er tilgængeligt for enhver på almindelige kommercielle eller ikke-kommercielle vilkår, og
3. kan benyttes af enhver på samme vilkår som Leverandøren. Leverandørens eget udviklede standardprogrammel er alene omfattet af Standardprogrammel, såfremt det stilles til rådighed for øvrige af Leverandørens kunder og kan benyttes på tilsvarende vilkår som for Kunden.

Standardvedligeholdelses- og Standardudviklingsværktøjer

Vedligeholdelses- og udviklingsværktøjer, som er almindeligt tilgængelige på det danske marked på sædvanlige kommercielle vilkår.

Systemet

Se Leverancen.

Systemdokumentation

Beskrivelse af Leverancen rettet mod driftspersonale, udviklere og andre medarbejdergrupper, der har behov for indsigt i arkitektur og kode med henblik på at kunne ændre parametre, rette, vedligeholde og/eller driftsafvikle Programmellet.

Version

En opdatering, der indeholder væsentligt ændret funktionalitet. Almindeligvis kendetegnet ved, at hovednummeret for versionen ændres (f.eks. fra 5.1 til 6.0).

# Baggrund og formål

## Indledning

Kontrakt vedrører anskaffelse, vedligeholdelse og videreudvikling af en intranet løsning til Folketinget. Løsningen skal erstatte Folketingets nuværende intranetløsning.

Kunden efterspørger et moderne intranet med tidssvarende funktioner for brugerne og redaktørerne tilkommunikation og enkle SoMe-aktiviteter (like, kommentere osv.). Det nye intranets indhold og funktioner vil falde i fire overordnede kategorier:

1. Nyhedsformidling opdelt efter brugergrupper.

2. Vejledninger og praktisk information om Folketinget som arbejdsplads opdelt efter brugergrupper.

3. Videndeling i form af grupperum, hvor der kan publiceres indhold. Denne mulighed skal være tilgængelig forenheder i administrationen, partigrupperne, projektgrupper og faglige/sociale foreninger.

4. SoMe-funktionalitet i form af kommentarer og likes til indhold.

Ud over at være tilgængelig via almindelig pc-adgang, skal intranet løsningen ligeledes være tilgængelig framobil og ipad i et responsivt design. Ligeledes skal løsningen stille grupperum til rådighed for partigrupper ogtværgående fora (chefgruppe, faglige foreninger, sociale foreninger osv.).

Løsningen skal tillige anvendes af pressen (eksterne brugere), der skal have en kerne af indhold til rådighed- eventuelt gennem en replikering af indholdet til servere uden for Folketingets firewall, men hvor driftenvaretages af Folketinget.

Adgangen til indhold på intranettet skal ikke alene segmenteres i forhold til brugergruppe, men også i forhold til,hvordan man tilgår intranettet (PC, smartphone eller tablet).

Brugeradministration i systemet skal kunne ske via AD.

Løsningens drift varetages af Folketinget selv. Løsningen kan enten leveres til og driftes ”On Premise”, hvilket vil sige i Folketingets eget fysiske driftsmiljø, eller med udgangspunkt i Folketingets cloudbaserede driftsinfrastruktur (baseret på licenser i relation til eksisterende Sharepoint Online-miljø).

Udbuddet omfatter en Kontrakt, der indeholder elementer af såvel en offentlig kontrakt som en rammeaftale, idet Kontrakten både omfatter Leverandørens pligt til at levere det ovenfor angivne, ligesom der vil indgå et element af en rammeaftale i forbindelse med Kundens muligheder for videreudvikling, der typisk vil ske i Agile Forløb.

På baggrund heraf har Kunden gennemført et forudgående udbud, i henhold til hvilket nærværende Kontrakt er indgået.

Parterne er enige om i hele forløbet at samarbejde med en positiv, professionel og ansvarlig holdning og yde en særdeles betydelig indsats for at opnå det bedst mulige resultat. Parterne skal herunder udvise den fleksibilitet, som må anses for rimelig og sædvanlig ved gennemførelse af et projekt som det foreliggende, herunder i relation til de dele af Leverancen, der gennemføres på baggrund af det Agile Forløb.

# Leverancens omfang

Leverandøren skal levere de ydelser, der er beskrevet i Leverancebeskrivelsen (bilag 3), herunder bestilte Optioner.

Leverancebeskrivelsen (bilag 3) indeholder Kravspecifikationen og Løsningsbeskrivelsen.

Løsningsbeskrivelsen forudsættes fuldt ud at opfylde Kravspecifikationen, medmindre det eksplicit er angivet i Løsningsbeskrivelsen, at et krav ikke er fuldt opfyldt.

Efter Kontraktens indgåelse gennemfører Parterne en afklaringsfase med henblik på yderligere afstemning mellem Kundens behov og Leverandørens løsning, jf. punkt 5.1.

Hvis det efter kontraktindgåelse konstateres, at Kravspecifikationen alligevel ikke opfyldes ved Løsningsbeskrivelsen, skal Leverandøren i fornødent omfang supplere eller æn­dre Løsningsbeskrivelsen samt levere sådanne yderligere ydelser, der er nødvendige for at opfylde Kravspecifikationen og Kontrakten i øvrigt. Sådan levering skal ske på samme vilkår som fastsat i Kontrakten, herunder uden yderligere vederlag og inden for de i tidsplanen fastsatte frister.

Såfremt Løsningsbeskrivelsen indeholder yderligere funktionalitet end nødvendigt til at opfylde Kravspecifikationen, og uden at dette udtrykkeligt er angivet at være en Option eller anden ændringsmulighed, der skal bestilles særskilt, skal Leverandøren levere dette i tillæg til opfyldelse af Kravspecifikationen.

Leverandøren har leveranceansvaret. Dette indebærer, at Leverandøren skal levere de ydelser, herunder Programmel og Dokumentation, der sammen med Kundens eksisterende it-miljø, Leverandørens anvisninger om ændringer heri og krav til Kundens medvirken, opfylder Leverancebeskrivelsen og Kontrakten i øvrigt. Kunden har dog et medansvar for gennemførelse af Projektet, herunder særligt i forhold til de efterfølgende videreudviklingsopgaver i form af Agile Forløb. Kunden er således forpligtet til at deltage aktivt i Projektet som beskrevet i Kontrakten, jf. punkt 5.5 og bilag 11.

## Programmel

Leverandøren skal ved opfyldelse af Kontrakten levere Standardprogrammel samt Kundespecifikt Programmel som angivet i Leverancebeskrivelsen (bilag 3).

## Udstyr

Leverandøren skal ikke levere udstyr.

## Dokumentation

Leverandøren skal levere den Dokumentation, der er nødvendig for at udnytte Leverancen, herunder Systemdokumentation. Endvidere skal Leverandøren levere den Dokumentation til Kunden, der er nødvendig for, at tredjemand på rimelige og sædvanlige vilkår kan varetage Drift og udføre vedligeholdelse af Programmel og udstyr samt ændring af Kundespecifikt Programmel i henhold til Kontraktens øvrige bestemmelser.

Dokumentationen er nærmere specificeret i bilag 4, herunder angivelse af den Dokumentation Leverandøren skal levere ved overtagelsesprøven, delleveranceprøver eller andre prøver. Dokumentationen for de tekniske grænseflader skal opfylde kravene angivet i bilag 4. Medmindre andet fremgår af bilag 4, skal al Dokumentation leveres og godkendes senest på Overtagelsesdagen.

Dokumentationen skal udformes i overensstemmelse med God it-skik og opfylde de i Kontrakten fastsatte krav, herunder i bilag 4.

Hvis Leverandøren foretager ændringer i Leverancen, herunder som led i vedligeholdelse, skal den leverede Dokumentation samtidig ændres, således at Dokumentationen fortsat opfylder ovennævnte krav. Tilsvarende gælder ved Optioner.

Dokumentation skal i sædvanligt omfang stilles til rådighed for Kunden som en integreret del af det relevante Programmel, eller som online-dokumentation, herunder ved at Leverandøren anviser en web-adresse eller lignende, hvorigennem Kunden kan få adgang til Dokumentationen.

## Konvertering

Såfremt Leverandøren skal konvertere data og indhold fra Kundens eksisterende intranet, er kravene hertil nærmere beskrevet i bilag 3, herunder format, medie m.v. for data, som skal indsættes.

Konverteringen gennemføres inden for de tidsfrister, der fremgår af tidsplanen, jf. bilag 1.

Leverandøren skal i forbindelse med indsættelsen af data etablere de nødvendige optællinger, afstemninger m.v. til verificering af, at startdata er korrekte.

Kunden er ansvarlig for kvaliteten og tilstedeværelsen af oprindelige data i aftalt format, jf. bilag 3, samt for, at dette stilles til rådighed for Leverandøren.

## Videreudvikling

Efter Overtagelsesdagen har Kunden mulighed for at bestille videreudvikling af Leverancen. Videreudvikling vil kunne ske indenfor de i bilag 13 fastsatte rammer og skal understøtte den naturlige forretningsmæssige udvikling, der må forventes for Leverancen i kontraktperioden, f.eks. ved tilføjelse af ny funktionalitet.

Leverandøren er tilsvarende berettiget til at fremsætte forslag til videreudviklingsopgaver, særligt hvor Leverandøren kan identificere muligheder for forbedringer, optimeringer eller effektiviseringer af Kundens løsning.

Leverandøren er forpligtet til at levere aftalte videreudviklingsopgaver som Selvstændige Opgaver.

I det omfang videreudvikling vederlægges efter medgået tid, sker det til de i bilag 12 anførte timepriser.

Videreudviklingsydelser der samlet leveres inden for Leverancevederlag på 200.000 kr. kan ikke medføre en ændring af det i bilag 12 fastlagte vederlag for vedligeholdelse og support. Leverandøren er for videreudviklingsopgaver herudover herefter alene berettiget til en justering i det faste vederlag for vedligeholdelse og support som følge af leverede videreudviklingsydelser, såfremt Leverandøren kan godtgøre, at Leverandørens vedligeholdelsesforpligtelse påvirkes af videreudviklingsopgaven, herunder maksimalt 10 % af Leverancevederlaget for de pågældende videreudviklingsydelser.

## Styring af Projektet

Leverandøren skal forestå styringen af Projektet under forudsætning af Kundens aktive deltagelse, jf. punkt 5.5.

Styringen af Projektet sker som nærmere beskrevet i bilag 10.

## Rådgivning

Leverandøren skal løbende rådgive Kunden om, hvorledes Leverancens egnethed i forhold til Kundens Forretningsmæssige Mål og Behov bedst sikres. Leverandørens rådgivning skal således sikre, at Projektet løbende udmønter sig i leverancer med forretningsmæssig værdi for Kunden. Leverandøren skal herunder rådgive Kunden om ny teknologi eller nye løsninger, som har betydning for Leverandørens ydelser, herunder hvorledes Leverandøren kan løse Kundens behov. Rådgivningen skal endvidere sikre, at Kunden er eller burde være opmærksom på de med Kundens valg forbundne konsekvenser og risici, herunder dels i relation til, hvorledes Kundens Forretningsmæssige Mål og Behov kan opfyldes i Agile Forløb, dels i relation til Kundens licensaftaler, jf. bilag 15.

Indholdet af Leverandørens rådgivning af Kunden er nærmere beskrevet i bilag 10.

## Rapportering

Leverandøren skal løbende rapportere om og forelægge status for Projektet for Kunden. Leverandøren skal i den forbindelse stille en oversigt til rådighed, der på løbende basis, illustrerer status og fremdrift for Projektet.

Rapportering skal ske i overensstemmelse med retningslinjerne fastlagt i bilag 10.

3.2.7 Kvalitetssikring

Leverandøren er forpligtet til at opretholde en kvalitetssikring under Leverancens udførelse, der opfylder kravene i bilag 3 og God it-skik.

## Øvrige ydelser

Ud over det anførte i punkt 3.1- 3.8 skal Leverandøren ved opfyldelse af Kontrakten levere de øvrige ydelser, som er angivet i Leverancebeskrivelsen (bilag 3).

# Kundens it-miljø og Systemet

## Kundens it-miljø

Kundens it-miljø, der har betydning for Leverancen samt vedligeholdelse af Leverancen, er beskrevet i bilag 2.

I bilag 2 indeholdes dels Kundens beskrivelse af sit eksisterende it-miljø, herunder licenser, dels Leverandørens angivelse af eventuelle krav til ændringer i Kundens it-miljø som forudsætning for at opfylde kravene i Kontrakten. Såfremt de i bilag 3 angivne ændringsmuligheder, herunder ved udnyttelse af Optioner, stiller andre krav til Kundens it-miljø, skal sådanne krav være angivet i bilag 2.

Det bemærkes, at Kunden på tidspunktet for Kontraktens indgåelse har to infrastruktur platforme, som Leverancen kan driftsafvikles fra. Den ene infrastruktur platform udgøres af Kundens eget driftscenter, hvorfra Kunden driftsafvikler flere it-systemer. Den anden infrastruktur platform udgøres af en cloud-løsning baseret på Kundens tidligere erhvervede licenser til Microsoft Office 365 Sharepoint Online. Begge infrastrukturplatforme er beskrevet i bilag 2. Leverandøren har i dennes Løsningsbeskrivelse anført hvilken af de to infrastrukturplatforme, som Leverancen er påtænkt driftsafviklet fra, eventuelt en kombination heraf.

Såfremt Leverandørens krav er opfyldt, skal Leverancen samt udførelse af vedligeholdelse og eventuel Drift være tilstrækkelig til sammen med Kundens it-miljø og Kundens medvirken, jf. punkt 5.5, at opfylde kravene i denne Kontrakt. Det er en forudsætning herfor, at der ikke i Kundens it-miljø forekommer fejl eller ikke opfyldte forudsætninger, jf. bilag 2, der har betydning for Leverandørens opfyldelse af kravene i denne Kontrakt. Såfremt Kundens it-miljø ikke opfylder disse krav, frigøres Leverandøren fra at opfylde krav til Leverancen, vedligeholdelse eller eventuel Drift i det omfang, det er begrundet i Kundens manglende opfyldelse af Leverandørens forudsætninger som angivet i bilag 2.

Kunden må forvente, at Leverandørens vedligeholdelsesforpligtelse efter udløb af garantiperioden forudsætter, at Kunden har et tidssvarende it-miljø. Leverandøren forpligter sig til at angive nye krav og beskrivelser senest samtidig med, at nye Versioner eller Releases tilbydes installeret hos Kunden. Såfremt Parterne ikke kan opnå enighed om behovet for løbende udvikling af it-miljøet, iværksættes proceduren beskrevet i punkt 28.3.

# Leverancens udførelse

## Leverancens forløb – generel beskrivelse

Forud for Kontraktens indgåelse er gennemført et udbudsforløb. Udbudsforløbet har udmøntet sig i indgåelse af nærværende Kontrakt mellem Parterne.

Som første aktivitet i forhold til Kontraktens underskrift, afholdes en workshop, jf. punkt5.2, hvor Parternes relevante medarbejdere modtager undervisning i Kontrakten og Kontraktens bestemmelser samt en operationalisering heraf.

I umiddelbar tilknytning til Kontraktens ikrafttræden, indledes afklaringsfasen, jf. punkt5.3.

Efter afklaringsfasen iværksættes selve leveranceforløbet for Leverancen.

Leveranceforløbet for Leverancen sker i to Delleverancer.

Første Delleverance omhandler primært installation af det Standardprogrammel, der udgør grundlaget for Leverancen. Den følgende Delleverance vedrører den konkrete opsætning og tilpasning af Leverancen.

Første Delleverance afsluttes med en delleveranceprøve. Efter den anden Delleverances vedkommende, afsluttes Delleverancen med en overtagelsesprøve for den samlede Leverance. Efter overtagelsesprøven gennemføres der tillige en driftsprøve for Leverancen.

Fra Overtagelsesdagen er Leverandøren endvidere forpligtet til at levere vedligeholdelse.

Efterfølgende kan der leveres videreudvikling af Leverancen, i det omfang, det aftales konkret. Videreudvikling kan leveres som traditionelle udviklingsprojekter men også og typisk som Agile Forløb idet, Parterne indgår aftaler om Agile Leverancer, der leveres som Selvstændige Opgaver.

## Kontraktworkshop

I umiddelbar tilknytning til Kontraktens underskrift afholdes en heldags-workshop, hvor Leverandørens og Kundens relevante medarbejdere modtager undervisning i væsentlige bestemmelser i nærværende Kontrakt og bilag og i fællesskab drøfter operationaliseringen af Kontrakten, herunder opstiller en række processer for det operationelle samarbejde samt eventuelt udarbejder værktøjer til brug for samarbejdet mv.

Kunden har initiativpligten i forhold til afholdelsen og afviklingen, men Leverandøren skal deltage med relevante medarbejdere.

Leverandøren modtager ikke særskilt vederlag herfor.

## Afklaringsfase og udtrædelse

### Afklaringsfase

I overensstemmelse med tidsplanen (bilag 1) gennemføres en afklaringsfase, der omfatter alle dele af de ydelser, der skal leveres under Kontrakten, med særlig vægt på Leverancen.

Videreudviklingsopgaver, herunder Agile Forløb indledes med en selvstændig afklaringsfase, jf. bilag 8, punkt 2.

Såfremt Kunden i forbindelse med kontraktunderskrivelsen bestiller en eller flere Optioner til levering samtidig med og som en del af Leverancen, indgår disse aktiviteter i afklaringsfasen.

Afklaringsfasen har til formål, at Leverandøren opnår nærmere indsigt i Kundens behov, forretningsgange og it-miljø, og at Kunden opnår nærmere indsigt i Leverandørens løsningsforslag med henblik på at foretage en yderligere konkretisering af særligt Leverancens indhold og formål.

Parterne gennemgår hvert enkelt krav og løsningsforslag med henblik på at vurdere det nærmere indhold af Kundens behov, og hvorledes behovet opfyldes ved den foreslåede løsning samt forudsætninger knyttet hertil. Endvidere foretages en vurdering af, om der ved en ændring i Kravspecifikationen og/eller i Løsningsbeskrivelsen kan opnås en mere hensigtsmæssig Leverance under hensyn til Kundens behov og Leverandørens muligheder.

Som en særskilt aktivitet foretages en nærmere gennemgang af Systemets kildekode og Dokumentation med henblik på at identificere de ændringer, der er foretaget hertil i forhold til den Dokumentation og kildekode, der dannede grundlaget for Leverandørens tilbud.

Parterne er gensidigt forpligtet til nærmere at redegøre for indholdet af og forudsætningerne for de af Parten angivne krav/løsninger og aktivt at forholde sig til de af den anden Part angivne krav/løsninger. Dette gælder såvel i forhold til Kravspecifikation og Løsningsbeskrivelse som i forhold til øvrige dele af Leverancen.

I afklaringsfasen skal hver af Parterne yde en betydelig indsats under henvisning til Leverancens kompleksitet, herunder deltage i analyser, workshops og demonstrationer m.v. Leverandøren har ansvar for, at afklaringsfasen gennemføres inden for den i tidsplanen angivne frist og skal i sin planlægning sikre, at alle aftaler og aktiviteter kan gennemføres i overensstemmelse hermed. Aktiviteterne i afklaringsfasen er nærmere beskrevet i bilag 1 og bilag 3.

Gennemførelse af afklaringsfasen fritager ikke Leverandøren for ansvaret for, at ydelserne under Kontrakten opfylder Leverancebeskrivelsen og Kontrakten i øvrigt, jf. punkt 3.

På grundlag af afklaringsfasen skal Leverandøren fremkomme med forslag til ændring af Leverancebeskrivelsen, hvorved Leverancen nærmere beskrives. Herudover skal Leverandøren angive, hvorledes ændringsmulighederne i bilag 3 vil blive tilgodeset. Leverandøren skal samtidig med forslag til revideret Leverancebeskrivelse angive eventuelle konsekvenser for tidsplan, vederlag og andre vilkår.

Forslag til revideret Leverancebeskrivelse og eventuelle øvrige ændringer til Kontrakten forelægges for Kunden til godkendelse. Kunden skal inden 10 Arbejdsdage skriftligt meddele, om forslaget kan godkendes. Enhver ændring i Leverancebeskrivelsen og Kontrakten i øvrigt skal kunne dokumenteres med fuld sporbarhed, jf. punkt 29.3.

Forslag til revideret Leverancebeskrivelse og eventuelle øvrige ændringer til Kontrakten skal godkendes af Kunden, når det heri nærmere angives, hvorledes krav og beskrivelser i Kontrakten vil blive opfyldt, og Kunden kan acceptere eventuelle konsekvenser for tidsplan, vederlag og andre vilkår i Kontrakten.

Såfremt Kunden ikke kan godkende forslaget til revideret Leverancebeskrivelse og ikke ønsker at benytte udtrædelsesadgangen, jf. punkt 5.3.2, gælder i stedet Leverancebeskrivelsen og de øvrige dele af Kontrakten uændret.

Leverandøren har i sin planlægning af afklaringsfasen sikret, at Kunden har 5 Arbejdsdage til at gennemgå forslaget til revideret Leverancebeskrivelse med henblik på godkendelse eller afvisning heraf.

Eventuelle ændringer og tilpasninger skal være i overensstemmelse med de til enhver tid gældende udbudsretlige regler.

Afklaringsfasen afsluttes ved Kundens endelige Meddelelse til Leverandøren om enten 1) hvorvidt den reviderede Leverancebeskrivelse kan godkedes eller 2) om Kunden ønsker at fastholde Kontrakten uændret.

### Kundens udtrædelsesadgang

Indtil 20 Arbejdsdage efter afslutning af afklaringsfasen, jf. punkt 5.3.1, har Kunden ret til at udtræde af Kontrakten som helhed. Underretning om udtræden sker ved Meddelelse.

Ved sådan udtræden bortfalder begge Parters forpligtelser til videre opfyldelse af Kontrakten.

Materiale, såsom rapporter, skemaer og diagrammer, samt viden, der er frembragt i afklaringsfasen frem til udtrædelsestidspunktet, kan Kunden efter betaling af vederlag for udtræden anvende til alternativ opfyldelse af Kundens behov. Retten omfatter dog ikke prototyper eller forretningshemmeligheder, der er relateret til de produkter, der skulle leveres i henhold til Kontrakten.

For udtræden betaler Kunden et vederlag til Leverandøren. Vederlaget er fastsat i bilag 12.

## Projektsamarbejde og medarbejdere

Med henblik på at sikre en hensigtsmæssig opfyldelse af Kontrakten, etableres der en projektorganisation, som beskrevet i bilag 10, som særligt udgøres af en styregruppe og en projektledelse. Parterne skal herunder drage omsorg for, at projektet har den fornødne forankring i Parternes respektive ledelser, således at det til stadighed er muligt at træffe de nødvendige beslutninger undervejs i projektet med den hastighed, omstændighederne kræver.

Parterne skal samarbejde med en positiv, professionel og ansvarlig holdning samt hver især yde en særdeles betydelig indsats for at opnå det bedst mulige resultat. Parterne skal herunder, for så vidt angår Agile Forløb, udvise den fleksibilitet, som må anses for rimelig og sædvanlig ved gennemførelse af et projekt baseret på agil udvikling.

Parterne skal løbende og med kort varsel træffe forretningsmæssige beslutninger af betydning for Projektets gennemførelse og skal sikre tilstedeværelse af den fornødne bemyndigelse og beslutningskompetence hos Parternes projektdeltagere under hele projektforløbet med henblik på at sikre den fornødne dialog og fremdrift i Projektet, herunder i relation til håndtering af tvister, jf. Kontraktens punkt 28.3.1.

Leverandøren har initiativpligten i samarbejdet mellem Parterne, men Kunden forudsættes at have en aktiv rolle i projektstyringen, jf. punkt 3og pkt. 5.5.

Parterne har gensidigt en forpligtelse til uden ugrundet ophold og i henhold til de aftalte beslutningsprocesser at påpege eventuelle Fejl i dokumenter udarbejdet af den anden Part, herunder Kravspecifikation og Løsningsbeskrivelse samt øvrige forhold omkring Kontraktens opfyldelse, som Parterne bliver opmærksomme på. Tilsvarende gælder andre forhold, der kan have betydning for projektets rette gennemførelse i overensstemmelse med tidsplanen og Kontrakten i øvrigt.

I bilag 10 er beskrevet kravene til Parternes rapportering samt til afholdelse af projekt- og statusmøder.

Ingen af Parterne kan forud for godkendelse af driftsprøve for Leverancen udskifte sin projektleder eller andre af de i bilag 10 anførte nøglemedarbejdere uden den anden Parts samtykke, medmindre udskiftningen skyldes medarbejderens personlige forhold, herunder ophør af ansættelsesforhold eller lignende omstændigheder. Den nye projektleder eller nøglemedarbejder skal mindst have samme kvalifikationer.

Parterne skal af hensyn til kontinuiteten og kvaliteten i arbejdet i videst muligt omfang undgå udskiftning af medarbejdere på projektet. Udskiftning må ikke påføre den anden Part yderligere omkostninger, og den nye medarbejder skal have mindst tilsvarende kvalifikationer. En Part skal orienteres skriftligt om udskiftningen af en projektleder eller en nøglemedarbejder.

En Part skal efter anmodning udskifte en medarbejder, såfremt anmodningen er rimeligt begrundet.

## Kundens medvirken

I bilag 11 er det angivet, i hvilket omfang og på hvilke tidspunkter Kunden er forpligtet til at medvirke til Leverandørens opfyldelse af Kontrakten, herunder ved at stille oplysninger, medarbejdere, lokaler og udstyr m.v. til rådighed samt deltage i prøver, hvor Kundens deltagelse er nødvendig. Herudover skal Kunden yde almindelig medvirken, som man med føje kan forvente. I bilag 11 er Kundens kompetencer angivet, og Kundens medvirken skal leveres på det deri anførte kompetenceniveau.

De tidsmæssige krav til Kundens deltagelse skal fremgå af tidsplanen i bilag 1.

Angivelsen i bilag 11 skal opfattes som estimater for Kundens medvirken, og der kan under forløbet opstå behov for justeringer heri, både angående omfang og indhold. Såfremt disse justeringer påfører Kunden væsentligt forøgede omkostninger, skal sådanne omkostninger godtgøres af Leverandøren. Det er en forudsætning for Kundens ret til godtgørelse, at Kunden forudgående har givet underretning til Leverandøren herom.

Leverandøren skal straks give skriftlig besked til Kunden, såfremt Kunden ikke medvirker som aftalt, eller som der med føje kan forventes. Det påhviler Kunden at give skriftlig og begrundet underretning til Leverandøren, straks når Kunden må forudse, at der vil indtræde risiko for forsinkelse for medvirken.

## Kvalitetssikring

Leverandøren er forpligtet til at opretholde en kvalitetssikring under Leverancens udførelse, der opfylder kravene i bilag 3 og God it-skik.

## Audit

Kunden har til enhver tid ret til at kontrollere Leverandørens arbejde med henblik på at afdække risici for overskridelse af tidsplan og afdække, om Leverandøren opfylder kravene til løbende kvalitetssikring af arbejdet. I tilknytning hertil kan Kunden anmode Leverandøren om for samtlige aktiviteter, der direkte eller indirekte bidrager til Kontraktens opfyldelse, herunder Kundens medvirken, at udarbejde en detaljeret ressourceplan.

Kontrollen gennemføres af en uvildig sagkyndig, der udpeges i overensstemmelse med bestemmelserne i punkt 28.3.2. Den uvildige sagkyndige afgørelse er endelig og bindende for begge Parter.

Tvister om fortolkning af Kontrakten og andre juridiske spørgsmål kan ikke afgøres af den sagkyndige.

Kontrol skal ske med 10 Arbejdsdages varsel via Meddelelse og maksimalt to gange pr. år. Omkostningerne til den uvildige sagkyndige afholdes af den rekvirerende part, jf. dog nedenfor.

Såfremt Leverandøren har overskredet frist for en delleveranceprøve, overtagelsesprøven, driftsprøven eller anden aftalt bodsfrist, eller Leverandøren erkender at ville komme til at overskride en sådan frist, kan der gennemføres kontrol hos Leverandøren ud over det anførte maksimale antal gange pr. år. Omkostningerne til den uvildige sagkyndige afholdes i dette tilfælde af Leverandøren. Tilsvarende gælder, såfremt der foreligger en Fejl i det leverede, som ville være hindrende for en overtagelse.

Såfremt Kunden ikke yder den medvirken, der er angivet i bilag 1 og bilag 11, eller Kunden erkender, at denne medvirken ikke vil blive ydet, kan der gennemføres kontrol hos Kunden ud over det ovenfor anførte maksimale antal gange pr. år. Omkostningerne til den uvildige sagkyndige afholdes i dette tilfælde af Kunden.

Hver Part er forpligtet til i rimeligt omfang og uden særskilt vederlag at yde den bistand, der er nødvendig til gennemførelse af kontrollen.

Kontrollen indebærer ingen begrænsning i Leverandørens ansvar for at opfylde kravene i Kontrakten. Såfremt kontrollen giver anledning til ændringer i Kontrakten, gennemføres disse i overensstemmelse med punkt 6 og punkt 29.3.

Udover ovenstående, gennemføres de nødvendige audits, der følger af den mellem Parterne indgåede Databehandleraftale, jf. bilag 17.

Audit skal så vidt muligt tilrettelægges, så den er til mindst mulig gene for Leverancens udførelse.

## Sikkerhed

Leverandøren, dennes medarbejdere, underleverandører og disses med­ar­bejdere skal implementere og overholde de krav til sikkerhed, der er angivet i Kontrakten, herunder bilag 3, i forbindelse med Kontrakten opfyldelse. Såfremt en opfyldelse af disse krav indebærer krav til Kundens medvirken, udover de aktiviteter Kunden i forvejen forventes selv at håndtere på baggrund af egne forskrifter og arbejdsrutiner, skal Leverandøren angive det i bilag 11.

Kunden kan kontrollere Leverandørens opfyldelse af kravene til sikkerhed efter tilsvarende regler som anført for audit, jf. punkt 5.7.

## Benyttelse af underleverandører

Leverandøren kan ikke uden Kundens skriftlige samtykke overlade Kontraktens opfyldelse til underleverandører i videre udstrækning end angivet i Kontrakten. Kunden kan ikke nægte et sådant samtykke uden rimelig grund.

Selv om Kunden har samtykket i anvendelsen af en bestemt underleverandør, kan Kunden i alle forhold rette henvendelse til Leverandøren.

Ansvaret for korrekt opfyldelse af Kontrakten påhviler Leverandøren, således at Leverandøren hæfter for ydelser fra underleverandører på ganske samme måde som for sine egne ydelser.

Leverandøren er forpligtet til at give Kunden oplysning om de underleverandører, der benyttes i forbindelse med Kontrakten, herunder navn, CVR-nr., kontaktoplysninger og juridisk repræsentant. Oplysningerne skal indleveres til Kunden senest, når gennemførelsen af Kontrakten påbegyndes, hvis de kendes på dette tidspunkt. Hvis underleverandørerne ikke kendes på tidspunktet for Kontraktens indgåelse, skal oplysningerne indleveres så snart de er kendt, og altid inden den pågældende underleverandør påbegynder udførelsen af ydelser under Kontrakten.

I forbindelse med indgåelse af Kontrakten har Kunden godkendt, at Leverandøren kan anvende de i bilag 10 anførte underleverandører. Bilag 10 opdateres i takt med eventuelle udskiftninger eller tilføjelser af underleverandører i Kontraktens varighed.

I det omfang Leverandøren baserer sig på andre enheders formåen, herunder i tilknytning til den forud for Kontraktens indgåelse gennemførte udbudsprocedure, skal Leverandøren fremlægge underleverandørerklæringer eller anden dokumentation, der godtgør, at Leverandøren faktisk råder over den nødvendige økonomiske og finansielle formåen og/eller tekniske og faglige formåen. Underleverandørerklæringen eller dokumentationen skal godtgøre, at den eller de pågældende enhed(er) er juridisk forpligtet over for Leverandøren, jf. Udbudslovens § 144, stk. 2. Underleverandørerklæringerne fremgår i givet fald som underbilag til bilag 10.

I det omfang der anvendes underleverandører, og Leverandøren baserer sig på disse andre juridiske enheders uddannelsesmæssige og faglige kvalifikationer eller faglige erfaringer vedrørende udførelsen af Kontraktens ydelser, herunder har baseret sig på disse enheders formåen i tilknytning til den forud for Kontraktens indgåelse gennemførte udbudsprocedure, er Leverandøren tillige forpligtet til at sikre, at de angivne ydelser udføres af den eller de pågældende underleverandør(er), jf. Udbudslovens § 144, stk. 3.

Leverandøren og dennes eventuelle underleverandører hæfter solidarisk, direkte og ubetinget over for Kunden for Kontraktens opfyldelse, såfremt Leverandøren baserer sig på sådanne andre enheders økonomiske og finansielle formåen, herunder i tilknytning til den forud for Kontraktens indgåelse gennemførte udbudsprocedure, jf. Udbudslovens § 144, stk. 6.

Kunden er til enhver tid berettiget til at kræve fremlæggelse af dokumentation for, at en given underleverandør ikke er omfattet af udelukkelsesgrundene i udbudslovens § 135, stk. 1, nr. 1-6, eller § 136, nr. 1-3, eller § 137, stk. 1, nr. 2. Konstateres det, at en underleverandør er omfattet af en af de førnævnte udelukkelsesgrunde, kan Kunden kræve den pågældende underleverandør udskiftet med en rimelig frist.

## Konsortium

Hvis Leverandøren er et konsortium, hæfter de i konsortiet deltagende fysiske/juridiske personer solidarisk, direkte og ubetinget for opfyldelsen af Kontrakten. Et af konsortiets medlemmer skal have fuld prokura over for Kunden, og skal agere som en kontaktperson, der er ansvarlig for Kontakten til Kunden.

Konsortiets befuldmægtigede og kontaktperson fremgår af bilag 10.

*[Vejledning til tilbudsgiver: Punkt 5.10 udgår, såfremt Leverandøren ikke er et konsortium.]*

## Etablering af udviklings- og testmiljø

Til brug for Projektets gennemførelse etablerer Leverandøren et udviklingsmiljø. Såfremt det fremgår af Leverancebeskrivelsen, etableres endvidere et testmiljø. Miljøet/miljøerne er beskrevet i Bilag 2. Vederlaget for miljøer indgår i Leverancevederlag, jf. bilag 12.

Tidspunkt og sted for etablering af miljøet/miljøerne fremgår af Tidsplanen (bilag 1). Tilsvarende er Parternes respektive ansvar ved tilvejebringelse, Drift og vedligeholdelse af miljøet/miljøerne samt ejerskab hertil ved ophør af Parternes samarbejde beskrevet i Bilag 2.

I det omfang, miljøet/miljøerne skal etableres fysisk hos Kunden, skal Kunden sørge for at udføre de efter Leverandørens anvisninger fornødne forberedelser og for, at krav til it-miljø er opfyldt inden for de i Tidsplanen (bilag 1) fastsatte frister. Frist for Kundens modtagelse af Leverandørens anvisninger fremgår af bilag 2.

Parterne må ikke benytte miljøet/miljøerne til andre formål end gennemførelse af nærværende Projekt, medmindre andet er fastlagt, jf. bilag 2.

Miljøet/miljøerne opretholdes indtil Overtagelse af den sidste Delleverance, med mindre andet er anført i bilag 2.

# Ændringer

## Generelt

Efter Kontraktens underskrivelse kan enhver af Parterne fremsætte anmodning om ændringer efter nedenstående retningslinjer.

Ændringsanmodninger i Agile Forløb, der kategoriseres som Egentlige Ændringer, følger retningslinjerne nedenfor.

Bestilling af videreudviklingsydelser efter Overtagelsesdagen sker efter bestemmelserne i bilag 13.

Ændringer skal være i overensstemmelse med de til enhver tid gældende udbudsretlige regler.

## Ændringer til levering som en del af Leverancen

Såfremt det i bilag 3 og/eller bilag 1 er angivet, at Optioner kan bestilles til levering samtidig med og som en del af Leverancen, og Kunden ved Meddelelse bestiller inden for de i bilag 3 angivne frister herfor, bliver ændringen en del af Leverancen og skal i enhver henseende behandles som om, den oprindeligt var indgået i Kontrakten som en del af Leverancen, herunder med hensyn til afprøvning, Overtagelsesdag og vederlag, medmindre andet er angivet i bilag 3.

## Ændringer til levering som en Selvstændig Opgave

Ved bestilling af Optioner eller andre ændringer, som ikke bestilles som en del af Leverancen, sker sådan levering som en Selvstændig Opgave.

For en sådan Selvstændig Opgave gælder samme krav til afprøvning, garantier, bod, vedligeholdelse og support som er gældende for Leverancen, medmindre andet er angivet i Kontrakten.

Ved opgørelse af bod, erstatning mv. sker dette på baggrund af det aftalte vederlag for den Selvstændige Opgave, inkl. estimat for timebaserede ydelser, og eventuelle garantisvigt eller anden form for misligholdelse relateret til disse opgaver behandles uafhængigt af Leverancen i øvrigt.

Når en Selvstændig Opgave er leveret, betragtes den Selvstændige Opgave i relation til Kontraktens bestemmelser, herunder i forhold til løbende ydelser, misligholdelse mv. som var den Selvstændige Opgave leveret som værende en del af Leverancen.

Misligholdelse ved leveringen af en Selvstændig Opgave og de tilknyttede retsvirkninger heraf vil i øvrigt ikke kunne medføre, at Leverancen misligholdes (forudsat Leverancen ikke selvstændigt er misligholdt).

## Kundens fremsættelse af ændringsanmodning

Kundens ændringsanmodninger skal fremsendes skriftligt til Leverandøren.

Leverandøren skal uden ugrundet ophold og senest 10 Arbejdsdage efter modtagelsen udarbejde et estimat over det vederlag, der påregnes at være forbundet med at udarbejde et løsningsforslag for den ønskede ændring. Estimeringen skal ske på grundlag af de i bilag 12 anførte timepriser. Estimatet fremsendes til Kunden for dennes godkendelse.

Kunden skal inden 5 Arbejdsdage meddele om vederlagsestimatet kan godkendes. Når Kundens godkendelse af estimatet foreligger, iværksætter Leverandøren behandlingen af ændringsanmodningen.

Leverandøren skal uden ugrundet ophold og senest 20 Arbejdsdage efter, at Kunden ved Meddelelse har godkendt Leverandørens estimat, fremsende et løsningsforslag med angivelse af eventuelle konsekvenser for Leverancen, vedligeholdelse og support, herunder leveringstid, Kundens medvirken og forøgelse eller formindskelse af Leverandørens vederlag samt estimat for timebaserede ydelser. Løsningsforslaget skal i øvrigt have et indhold som beskrevet i bilag 9.

Såfremt Leverandøren i løsningsforslaget påviser, at ændringsanmodningen af væsentlige tekniske eller funktionsmæssige hensyn ikke kan gennemføres, er Leverandøren ikke forpligtet til at efterkomme ændringsanmodningen. Dette gælder dog ikke ændringer, der ved Kontraktens underskrivelse er angivet i bilag 3 som en mulig ændring, herunder i form af Optioner.

Ved uoverensstemmelser mellem Parterne om konsekvenserne af en ændringsanmodning har Kunden ret til fornøden indsigt i grundlaget for Leverandørens løsningsforslag. Ved prisberegningsmodeller og lignende erhvervshemmeligheder kan Leverandøren forlange, at gennemgangen foretages af en uvildig tredjemand, som er underlagt tavshedspligt. Kunden har til enhver tid ret til at lade en uvildig tredjemand, som er underlagt tavshedspligt, gennemgå Leverandørens løsningsforslag i overensstemmelse med punkt 5.7.

Såfremt Kunden kan godkende Leverandørens løsningsforslag, indarbejdes ændringen i Kontrakten i overensstemmelse med punkt 29.3.

Såfremt løsningsforslaget accepteres, bortfalder Leverandørens vederlag for udarbejdelsen. Såfremt løsningsforslaget ikke accepteres, kan Leverandøren kræve et rimeligt vederlag for udarbejdelsen af løsningsforslaget. Vederlaget opgøres efter dokumenteret medgået tid og til de i bilag 12 anførte timepriser samt under hensyntagen til Leverandørens estimat.

Såfremt Kundens ændringsanmodning kun har ubetydelige konsekvenser for opfyldelsen af Kundens behov set i forhold til Leverancens samlede omfang og kompleksitet og kun medfører ubetydelige afledte omkostninger for Leverandøren, er Leverandøren forpligtet til at efterkomme ændringsanmodningen uden yderligere vederlag.

## Leverandørens fremsættelse af ændringsanmodning

Såfremt Leverandøren ønsker at foretage ændringer i forhold til det aftalte, fremsættes skriftlig anmodning herom til Kunden.

Leverandørens ændringsanmodning skal indeholde en udførlig beskrivelse af ændringen og dens konsekvenser for Leverancen, vedligeholdelse og support, herunder ændringer i Kravspecifikation, Løsningsbeskrivelse, leveringstid, Kundens medvirken og forøgelse eller formindskelse af Leverandørens vederlag samt estimat for timebaserede ydelser. Ændringsanmodningen skal i øvrigt have et indhold som beskrevet i bilag 9.

Kunden skal ved Meddelelse uden ugrundet ophold og senest 20 Arbejdsdage efter modtagelsen meddele, hvorvidt ændringsanmodningen kan imødekommes.

Såfremt Leverandørens ændringsanmodning kun har ubetydelige konsekvenser for opfyldelsen af Kundens behov set i forhold til Leverancens samlede omfang og kompleksitet og kun medfører ubetydelige afledte omkostninger for Kunden, er Kunden forpligtet til at efterkomme ændringsanmodningen uden økonomisk kompensation.

## Ændringslog

Leverandøren skal opretholde en fælles ændringslog, der indeholder al relevant Dokumentation vedrørende ændringer, herunder dateret ændringsanmodning og løsningsforslag, samt indarbejde ændringerne i Kontrakten i overensstemmelse med bestemmelserne i punkt 29.3. En yderligere beskrivelse af processen vedrørende ændringshåndtering er indeholdt i bilag 9.

Som led i den kontraktworkshop, der afholdes mellem Parterne, jf. punkt 5.2, alternativt i afklaringsfasen, jf. punkt 5.3.1, skal format og konkret styring af ændringsloggen fastlægges mellem Parterne, ligesom det aftales hvor ændringsloggen er tilgængelig for Parterne i fællesskab.

## Ændringer uden Leverandørens samtykke

Såfremt Kunden uden Leverandørens samtykke foretager ændring i it-miljø, Programmel eller udstyr, der ikke er beskrevet i Kontrakten, og dette øver betydende indflydelse på Leverancens rette funktioner, er Leverandøren berettiget til for fremtiden at kræve sig fritaget for enhver forpligtelse i relation til Leverancen, herunder afhjælpning af Fejl, udførelse af vedligeholdelse og support, i den udstrækning det er rimeligt begrundet. Genskaber Kunden den oprindelige situation, genopstår Leverandørens forpligtelser.

Leverandøren har ret til at kontrollere, at den oprindelige situation er genskabt, samt til rimelig betaling herfor opgjort efter medgået tid.

Leverandøren giver på forhånd samtykke til, at Kunden og/eller dennes driftsoperatør udfører sædvanlig vedligeholdelse og support samt drift, forudsat der ikke herved foretages indgreb i strid med bilag 5 og bilag 15.

## Ændringer som følge af lovkrav eller offentlig regulering

Kunden kan forlange ændringer i Leverancen eller de løbende ydelser, såfremt dette følger af nye lovkrav eller ændret offentlig regulering, som har indflydelse på Leverancen eller levering af de løbende ydelser.

Almindelige ændringer som følge af lovkrav eller ændret offentlig regulering er omfattet af de i bilag 12 angivne faste priser for Leverancen og de løbende ydelser. Som Almindelige ændringer anses regulering af lovkrav eller anden offentlig regulering, der har en naturlig tilknytning til Leverancen eller de løbende ydelser, og som Leverancen eller de løbende ydelser forventes at kunne håndtere i forhold til den givne branche eller sektor.

Leverandøren er ikke berettiget til vederlag for implementering af ovenstående almindelige ændringer, medmindre nødvendigheden af ændringen skyldes krav oprindeligt stillet af Kunden til Leverancen eller Leverandørens løbende ydelser, som er specifikke for Kunden og derved afviger fra hvad, der må anses for sædvanlige kundekrav i forhold til Leverancen (eller sammenlignelige leverancer i forhold til den givne branche eller sektor) eller sammenlignelige løbende ydelser. I så fald er Leverandøren berettiget til at få eventuelle afledte og dokumenterede merudgifter hertil honoreret i forhold til de forhold, der relateres til de af Kunden oprindelig stillede krav, som er specifikke for Kunden. Merudgifter for konsulentydelser for implementering af ændringerne afregnes efter medgået til de i bilag 12 anførte timepriser.

For ekstraordinære ændringer som følge af lovkrav eller ændret offentlig regulering, som ikke kunne forudses på tidspunktet for Kontraktens indgåelse, eller som ikke har en naturlig tilknytning til karakteren af Leverancen eller de løbende ydelser men som påvirker anvendelsen eller leveringen af Leverancen eller de løbende ydelser, er Leverandøren berettiget til at få eventuelle afledte og dokumenterede merudgifter hertil honoreret. Merudgifter for konsulentydelser for implementering af ændringerne afregnes efter medgået til de i bilag 12 anførte timepriser.

## Ændringer i forhold til persondataretlig konsekvensanalyse

I det omfang en gennemført konsekvensanalyse i overensstemmelse med persondataforordningens artikel 35 påpeger nødvendige ændringer for at håndtere identificerede risici samt øvrige nødvendige ændringer i henhold til persondataforordningen, skal der gennemføres nødvendige ændringer i overensstemmelse hermed.

Såfremt de konstaterede nødvendige ændringer ikke er omfattet af Leverandørens forpligtelser efter punkt 23, er Leverandøren berettiget til at få eventuelle afledte og dokumenterede merudgifter i forbindelse hermed honoreret. Merudgifter for konsulentydelser for implementering af ændringerne afregnes efter medgået tid til de i bilag 12 anførte timepriser.

## Nye eller ændrede retningslinjer hos Kunden

I det omfang Kunden fastsætter nye og/eller ændrede retningslinjer, der gælder internt hos Kunden, og samtidig beslutter, at disse retningslinjer også skal gælde i forhold til Leverancen og/eller de løbende ydelser, har Kunden ret til at få disse retningslinjer tilføjet til Kontrakten.

Leverandøren er berettiget til at få eventuelle afledte og dokumenterede merudgifter i forbindelse hermed honoreret. Merudgifter for konsulentydelser for implementering af ændringerne afregnes efter medgået til de i bilag 12 anførte timepriser.

Kunden er berettiget til en prisreduktion svarende til den eventuelle besparelse, der opnås som følge af ændringen.

# Levering

## Leveringssted

Leverandøren skal levere på de i bilag 3 anførte lokaliteter.

## Tidsplan

Leverandøren skal levere de enkelte dele af Leverancen i overensstemmelse med tidsplanen i bilag 1.

Vedligeholdelse og support skal leveres fra de tidspunkter, der er angivet i bilag 5 og bilag 7.

En ændring, der senere bestilles til levering som en Selvstændig Opgave, jf. punkt 6.3, skal leveres i henhold til den tidsplan, der aftales herfor.

Ved Meddelelse med et varsel på mindst 10 Arbejdsdage har hver af Parterne ret til tre gange efter drøftelse med den anden Part at udskyde en i tidsplanen fastsat tidsfrist. En fristudskydelse vil samtidig omfatte en eller flere efterfølgende tidsfrister med indtil samme antal Arbejdsdage.

Såfremt en Part ønsker at udskyde en eller flere tidsfrister, kan den anden Part kræve, at en eller flere af de efterfølgende tidsfrister udskydes med indtil det højeste antal Arbejdsdage, som den anden Part har udskudt en tidsfrist. En contra-udskydelse kan dog altid udgøre indtil 20 Arbejdsdage. Meddelelse om contra-udskydelse skal ske senest 5 Arbejdsdage efter modtagelse af Meddelelsen fra den anden Part om udskydelse.

Ved udskydelse af tidsfrister skal tidsplanen i bilag 1 ændres i overensstemmelse hermed, jf. punkt 29.3.

En Parts samlede udskydelser af tidsplanen kan højest udgøre 40 Arbejdsdage. I beregningen heraf indgår ikke en Parts contra-udskydelse af tidsfrister. Betalinger udskydes tilsvarende. Parterne har ikke krav på godtgørelse af omkostninger i anledning af en udskydelse, herunder rente af udskudte betalinger.

## Faseopdeling

Leverancen er opdelt i Faser, der hver især resulterer i en Delleverance.

bilag 1 og bilag 3 indeholder en angivelse af antal Faser, tidsfrister og det nærmere indhold af de enkelte Delleverancer.

Der gennemføres afprøvning af hver Delleverance, jf. punkt 8.

Agile Leverancer leveres efter bestemmelserne anført i bilag 8.

# Afprøvning

## Generelt

Medmindre andet er angivet i bilag 14, sker afprøvning af Leverancen ved en delleveranceprøvefor hver Fase. Afprøvning af den sidste Fase udgør overtagelsesprøven. Efter overtagelsesprøven gennemføres tillige en driftsprøve. Eventuelle særlige godkendelsesprocedurer for dele af Leverancen er beskrevet i bilag 14.

Tidspunktet for en prøves gennemførelse fremgår af tidsplanen, jf. bilag 1.

Overtagelsesprøve og driftsprøve skal gennemføres under forhold, der i videst muligt omfang svarer til en normal driftssituation.

Når en prøve er afsluttet, udarbejder Leverandøren straks en rapport over prøveforløbet med angivelse af eventuelle konstaterede Fejl i en liste. For så vidt angår driftsprøve udarbejder Kunden rapporten i forbindelse med driftsprøvens gennemførelse.

En prøve er bestået, når kravene til prøvens resultat er opfyldt. Kunden skal afgive Meddelelse om, hvorvidt prøven kan godken­des. Kan prøven ikke godkendes, skal Kunden senest 10 Arbejdsdage efter prøvens afslutning give Leverandøren Meddelelse om årsagen til den manglende godkendelse. Såfremt Kunden ikke afgiver Meddelelse om godkendelsen inden fristen, kan Leverandøren afgive Meddelelse om, at prøven anses for godkendt, medmindre Kunden inden 10 Arbejdsdage afgiver Meddelelse om afvisning af prøven.

Såfremt Kunden udsteder godkendelse af en prøve, uanset at der består Fejl, som Parterne er opmærksomme på, skal disse anføres i listen. Manglende optagelse i denne liste indebærer intet afkald fra Kundens side på at kræve en Fejl afhjulpet. Dette gælder dog ikke, såfremt Kunden ved udstedelse af godkendelse er gjort udtrykkeligt opmærksom på Fejlen eller fravigelsen i øvrigt, og Parterne samtidig har ændret Leverancebeskrivelse (bilag 3) og øvrige bilag, således at disse stemmer overens med de ændringer, som den manglende fejlafhjælpning er udtryk for.

Det påhviler Leverandøren at ret­te sådanne Fejl, som Parterne var opmærksomme på, men som ikke har hindret godkendelse af prøven. Er der ikke aftalt en tidsplan herfor i forbindelse med godkendelse af prøven, rettes Fejl i overensstemmelse med de i vedligeholdelsesordningen fastsatte tidsfrister. Leverandøren skal i fornødent omfang over for Kunden dokumentere, at afhjælpning er sket.

Såfremt en prøve ikke bestås, er Leverandøren berettiget til at gentage denne prøve, indtil Kunden måtte hæve Kontrakten helt eller delvist efter bestemmelserne herom. Gentagelse af prøven skal ske med et varsel på mindst fem Arbejdsdage. Leverandøren er når som helst i forløbet berettiget til at standse en prøve, såfremt godkendelseskriterierne for en prøve ikke er opfyldt, således at alle ressourcer kan anvendes på at rette Fejlen. Ved en sådan standsning betragtes prøven som ikke bestået, og Kunden har ret til at kræve hele prøven gentaget. Leverandøren skal godtgøre Kundens rimelige og sædvanlige eksterne meromkostninger ved prøvens gentagelse/udskydelse.

Gennemgang, kommentering eller godkendelse fra Kundens side af en prøve kan ikke tages som udtryk for en ændring af de krav, der kan stilles efter Kontrakten, medmindre der samtidig sker en ændring af Leverancebeskrivelsen (bilag 3) og øvrige bilag som anført ovenfor.

## Installationsprøve

Formålet med installationsprøven er at sikre, at det af Leverandøren leverede Programmel, der indgår i en leverance, kan installeres i funktionsdygtig stand hos Kunden, og at licenser til Programmel er tilgængeligt

Såfremt det i hovedtidsplanen er fastsat, at installation sker ad flere gange, gennemføres installationsprøve for hver installation for så vidt angår det udstyr og Programmel, som er anført i bilag 1 og bilag 3 for de respektive installationer.

Indholdet af installationsprøven bestemmes og installationsprøven gennemføres i overensstemmelse med kravene i bilag 14.

## Delleveranceprøve

Formålet med delleveranceprøven er primært at konstatere, om den aftalte funktionalitet og Dokumentation i den pågældende Delleverance opfylder Kontraktens krav. Såfremt dette er angivet i bilag 14, kan delleveranceprøven tillige omfatte test af visse servicemål i tillæg til den test, der finder sted som led i driftsprøven, samt eventuelt andre forhold. Delleveranceprøven gennemføres af Leverandøren med Kundens aktive deltagelse.

Delleveranceprøven gennemføres for hver Fase, som anført i bilag 14. Delleveranceprøven omfatter det, som leveres i den pågældende Fase, samt integration med eventuelle tidligere Delleverancer. Der foretages som udgangspunkt ikke test af funktionalitet m.v., som er godkendt i en tidligere Fase, medmindre dette er angivet i bilag 14, eller Kunden kan påvise en særlig anledning hertil.

Delleveranceprøvens procedurer, indhold og godkendelseskriterier for hver Fase er fastsat i bilag 14.

Såfremt Kunden godkender en delleveranceprøve på trods af Fejl, skal disse anføres i en liste. Såfremt Fejlene ikke er afhjulpet på tidspunktet for den følgende delleveranceprøve, anses de tillige som Fejl ved denne prøve, medmindre Parterne har aftalt en anden plan for afhjælpning af Fejlene. Såfremt Fejlene ikke er afhjulpet på tidspunktet for overtagelsesprøven, anses de tillige som Fejl ved denne prøve.

## Overtagelsesprøve

Formålet med overtagelsesprøven er at konstatere, om den aftalte funktionalitet for Leverancen og Dokumentation som helhed opfylder Kontraktens krav. Såfremt det er angivet i bilag 14, omfatter overtagelsesprøven tillige test af visse servicemål i tillæg til den test, der finder sted som led i driftsprøven, samt eventuelt andre forhold. Overtagelsesprøven gennemføres af Leverandøren med Kundens aktive deltagelse.

Overtagelsesprøven omfatter det, som leveres i den pågældende Fase, samt integration med eventuelle tidligere Delleverancer. Der foretages som udgangspunkt ikke test af funktionalitet m.v., som er godkendt i en tidligere Fase, medmindre dette er angivet i bilag 14, eller Kunden kan påvise en særlig anledning hertil.

Ved ændringer, herunder optioner, der bestilles til levering som en Selvstændig Opgave, jf. punkt 6.3, skal overtagelsesprøven også omfatte integration til den oprindelige Leverance.

Overtagelsesprøvens procedurer, indhold og godkendelseskriterier er fastsat i bilag 14.

Såfremt overtagelsesprøven ikke bestås i overensstemmelse med tidsplanen i bilag 1, og dette ikke skyldes Kunden, har Kunden ret til at tage Leverancen eller dele heraf i brug. Kunden er i så fald forpligtet til at erlægge en rimelig del af betalingen, der er knyttet til godkendelse af overtagelsesprøven i overensstemmelse med betalingsplanen i bilag 12. Kundens brug kan alene ske, såfremt dette ikke medfører væsentlig ulempe for Leverandørens færdiggørelse af Leverancen og gennemførelse af den aftalte overtagelsesprøve, medmindre Kunden kan godtgøre, at Ibrugtagning er nødvendig for at imødegå væsentlige tab.

## Driftsprøve

Driftsprøven tager sigte på at måle servicemål i Kundens normale driftssituation. Driftsprøven gennemføres af Kunden med aktiv bistand fra Leverandøren. Driftsprøve gennemføres for hver fase, der er godkendt af Kunden ved en overtagelsesprøve.

Ved ændringer, herunder Optioner, der bestilles til levering som en Selvstændig Opgave, jf. punkt 6.3, skal driftsprøven tillige omfatte den oprindelige Leverance.

Driftsprøvens procedurer, indhold og godkendelseskriterier er fastsat i bilag 14.

Kunden skal påbegynde driftsprøven senest 30 Arbejdsdage efter, at en overtagelsesprøve er godkendt. I modsat fald bortfalder driftsprøven for den pågældende Leverance, hvis Kunden ikke påbegynder prøven senest 15 Arbejdsdage efter modtagelse af Meddelelse med påkrav fra Leverandøren. Meddelelse med påkrav kan fremsættes efter udløbet af fristen for påbegyndelse af prøven og skal indeholde angivelse af, at manglende påbegyndelse af driftsprøven medfører bortfald af prøven. Kunden skal med et varsel på mindst 10 Arbejdsdage give Leverandøren Med­de­lel­se om tidspunktet for prøvens påbegyndelse.

Under driftsprøven skal Leverandøren løbende optimere Leverancen i det omfang, det måtte være nødvendigt, samt afhjælpe eventuelle konstaterede Fejl. Desuden skal Leverandøren være Kunden behjælpelig i forbindelse med besvarelse af Kundens spørgsmål vedrørende brug af Leverancen, herunder yde hotline service mv.

Driftsprøven skal omfatte mindst 20 Arbejdsdage i træk, hvori Leverancen har været i Drift med normale funktioner.

Ved forhold, som Leverandøren ikke bærer risikoen for, og som hindrer Leverancens normale brug, skal der gøres et ophold i driftsprøven. Derefter skal fristen for driftsprøven forlænges med lige så mange Arbejdsdage, som er tabt ved afbrydelsen. Det tabte antal Arbejdsdage skal, hvis de ikke udgør hele tal, forhøjes til det nærmeste højere an­tal hele Arbejdsdage.

# Ibrugtagning

Leverancen kan ibrugtages af Kunden fra Overtagelsesdagen.

Kunden kan under de i punkt 8.4. angivne betingelser ekstraordinært ibrugtage en Delleverance, selvom Leverandøren ikke består overtagelsesprøven. Leverandørens forpligtelser til at vedligeholde hele eller dele af Leverancen, herunder yde hotline service, afhjælpningsansvar etc., træder dog først i kraft ved Kundens godkendelse af overtagelsesprøven, uanset Kunden har ibrugtaget på et tidligere tidspunkt i henhold til denne bestemmelse.

# Overtagelse

Leverancen er overtaget af Kunden, når overtagelsesprøven er godkendt, jf. punkt 8.1.

Såfremt der sker Ibrugtagning af hele eller dele af Leverancen før Overtagelsesdagen, uden at dette er aftalt, jf. punkt 9, eller uden at betingelserne i punkt 8.4 er opfyldt, har Leverandøren ret til ved Meddelelse at anmode Kunden om at ophøre med denne brug. Såfremt Kunden ikke efterkommer anmodningen inden 20 Arbejdsdage, anses de ibrugtagne dele af Leverancen for overtaget af Kunden.

Leverandøren bærer risikoen for Leverancen indtil Overtagelsesdagen. Såfremt der er sket Ibrugtagning af Leverancen eller en del heraf forud for Overtagelsesdagen, overgår risikoen for de respektive dele af Leverancen til Kunden fra Ibrugtagningen.

For eventuelt udstyr gælder dog, at Leverandøren kun bærer risikoen indtil Installationsdagen.

For ændringer, herunder Optioner, der bestilles til levering som en Selvstændig Opgave, jf. punkt 6.3, sker overtagelse, når Kunden til Leverandøren har afgivet Meddelelse, hvori overtagelsesprøven godkendes.

# Vedligeholdelse og support

## Generelt

Leverandøren påtager sig at udføre vedligeholdelse og support af Leverancen fra Overtagelsesdagen.

Det nærmere omfang af vedligeholdelse og support og udførelse heraf er specificeret i bilag 5. Vedligeholdelse af Programmel omfatter altid også den hertil hørende Dokumentation, jf. dog punkt 16.6.

Kunden er ikke forpligtet til at foretage opdatering med nye Versioner eller Releases. Såfremt en sådan opdatering er en forudsætning for Leverandørens opfyldelse af servicemål, er dette angivet i bilag 5 med antal Versioner/Releases, som Kunden maksimalt kan være bagud. Endvidere kan en sådan opdatering være en forudsætning for Leverandørens pligt til fejlafhjælpning som led i vedligeholdelsesordningen, jf. punkt 14.4.2.

Vedligeholdelse skal udføres i overensstemmelse med God it-skik og af kvalificeret personale, der har kendskab til Leverancen. Bestemmelsen i punkt 5.7 om Kundens ret til kontrol finder tilsvarende anvendelse.

Som led i vedligeholdelsen, skal Leverandøren bistå med og forestå fejlsøgning. I det omfang det viser sig, at en fejl i det leverede er begrundet i Kundens egne forhold, herunder tredjemands forhold, som Leverandøren ikke er ansvarlig for, så er Leverandøren efter Kundens anmodning fortsat forpligtet til at bistå Kunden, med Kundens egen fejludbedring, herunder ved en eventuel dialog med tredjemand. Sådan bistand honoreres efter medgået tid til de i bilag 12 anførte timepriser.

Ved levering af videreudviklingsopgaver og Selvstændige Opgaver, herunder Agile Leverancer, er Leverandøren forpligtet til også at udføre vedligeholdelse i forhold til disse Leverancer.

## Vedligeholdelsesordningens tidsfrister

Tidsfrister for Leverandørens påbegyndelse af fejlafhjælpning fremgår af bilag 6, jf. dog punkt 16.6 vedrørende tredjepartsprogrammel.

Kategoriseringen af en Fejl afhænger særligt af, om Fejlen er kritisk for løsning af Kundens opgaver, og om Fejlen kan omgås. Ved omgåelse forstås blandt andet anvendelse af andre og/eller yderligere indtastninger eller funktioner samt Kundens benyttelse af ændrede arbejdsprocesser.

Fejl kategoriseres af Parterne i fællesskab i forbindelse med Kundens rapportering af Fejlen. Ved uenighed om kategorisering af Fejlen finder bestemmelserne i punkt 28.2 anvendelse. Indtil der er truffet afgørelse i tilfælde af uenighed om kategorisering af den rapporterede Fejl, skal Leverandøren afhjælpe denne i forhold til Kundens kategorisering.

Tidsfristerne for påbegyndt og gennemført fejlafhjælpning regnes fra det tidspunkt, hvor Leverandøren har modtaget Kundens fyldestgørende reklamation, jf. bilag 5, til det tidspunkt, hvor Leverandøren henholdsvis har påbegyndt afhjælpning eller har afhjulpet Fejlen samt afgivet underretning herom til Kunden, jf. bilag 5. Såfremt Leverandøren efter aftale med Kunden anvender fjerndiagnose, anses fejlafhjælpning for påbegyndt på det tidspunkt, hvor Leverandøren har etableret eller forsøgt at etablere den aftalte forbindelse.

## Udførelse

Fejlafhjælpning og andre vedligeholdelsesarbejder skal planlægges og udføres, så de er til mindst mulig gene for Kunden.

Hvis det ikke er muligt at opretholde almindelig drift på grund af fejlretning eller vedligeholdelse, herunder forebyggende vedligeholdelse af Leverandørens ydelser, skal fejlretning og vedligeholdelse ske inden for aftalte servicevinduer, jf. bilag 6.

I tilfælde af vedligeholdelsesarbejder, der udføres på Leverandørens initiativ, og i de tilfælde, hvor det ikke på forhånd er fastlagt, hvornår Leverandøren skal udføre vedligeholdelse, skal Kunden så vidt muligt varsles derom mindst 10 Arbejdsdage i forvejen, jf. bilag 5.

Kunden kan kræve, at vedligeholdelsesarbejder finder sted uden for Kundens normale arbejdstid. Kunden betaler i så fald et ekstra vederlag derfor i overensstemmelse med bilag 12, uanset årsagen til vedligeholdelsesarbejdet.

Såfremt vedligeholdelsesarbejder nødvendiggør en hel eller delvis afbrydelse af Kundens brug, skal Leverandøren indhente Kundens tilladelse dertil, forinden afbrydelse finder sted. Nægter Kunden at tillade en sådan afbrydelse straks efter Leverandørens anmodning derom, er dette at betragte som en af Kunden anmodet udskydelse af det pågældende vedligeholdelsesarbejde. Såfremt den udskudte vedligeholdelse er årsag til manglende opfyldelse af servicemål, jf. bilag 6, eller andre krav, er Leverandøren ikke ansvarlig derfor i den periode, som vedligeholdelsen udskydes.

Leverandøren skal ved fejlafhjælpning holde Kunden løbende underrettet om status for denne.

# Drift

Kunden forestår drift af Leverancen som nærmere beskrevet i bilag 2.

Kundens ret til at overlade Driften til tredjemand, jf. afsnit 5 nedenfor, finder anvendelse.

Bestemmelserne i punkt 5.6, 5.7 og 5.8 om kvalitetssikring, audit og sikkerhed finder tilsvarende anvendelse.

Driften varetages fra Overtagelsesdagen.

Kunden kan, til enhver tid overlade Driften til en af Kunden valgt tredjemand. Såfremt Leverandøren har særlige krav til - eller der i øvrigt gælder særlige forudsætninger for - en sådan Drift ved tredjemand, skal dette være angivet i bilag 7. Sådanne krav må ikke være urimelige og skal være begrundede. Kunden er indforstået med, at Leverandøren kan stille begrundede rimelige og saglige krav til tredjemands Drift som forudsætning for opfyldelse af de servicemål, som Leverandøren skal opfylde under Kontrakten. Disse krav skal ligeledes være angivet i bilag 7.

Leverandøren indestår for at stille nødvendig Dokumentation og Kundespecifikt Programmel til rådighed for tredjemand til brug for Driften, medmindre andet er anført i bilag 7.

# Servicemål

## Generelt

Servicemålene har til formål at opstille krav til svartid, reaktionstid og tilgængelighed. Servicemålene er fastsat i bilag 6.

Servicemålene omfatter hele Leverancen, medmindre andet er udtrykkeligt angivet i bilag 6. Tilsvarende gælder servicemål for videreudviklingsopgaver, herunder Agile Leverancer, i takt med de leveres.

Ved uenighed mellem Parterne om kategorisering af en Fejl, eller om kravene til servicemål er opfyldt, finder punkt 28.2 anvendelse.

# Priser

## Generelt

Alle priser er angivet i danske kroner. I priserne er inkluderet told og øvrige afgifter bortset fra moms. Ved ændring af danske afgifter skal priserne reguleres med den økonomiske nettokonsekvens heraf, således at Leverandøren stilles uændret.

Priserne er faste, medmindre andet er angivet i bilag 12.

I priserne er inkluderet forsikring indtil Overtagelsesdagen, for eventuelt udstyr dog kun indtil Installationsdagen.

I priserne er inkluderet transport, fortæring og ophold for Leverandørens ansatte, medmindre andet er anført i bilag 12.

## Leverancevederlag

Leverancevederlaget omfatter vederlag for samtlige ydelser, der indgår i Leverancen, bortset fra følgende vederlag: Timebaserede vederlag, jf. punkt 14.3 og punkt 14.6, vederlag for vedligeholdelse og support, jf. punkt 14.4, og løbende betalinger for anvendelse af Programmel, jf. punkt 14.5.

En specifikation af leverancevederlaget, eventuelle løbende betalinger for anvendelse af Programmel samt estimat for timebaserede ydelser er anført i bilag 12.

Ved videreudviklingsopgaver og ændringer, herunder Optioner, der leveres som en Selvstændig Opgave, jf. punkt 6.3, fastsættes et selvstændigt leverancevederlag.

Ved opgørelse af leverancevederlaget efter punkt 17.1.2, punkt 20 og punkt 28.3 medregnes dog eventuelle løbende betalinger for anvendelse af Programmel for fire år regnet fra Overtagelsesdagen, det fakturerede vederlag for timebaserede vederlag med det senest godkendte estimat, herunder dog ikke vedligeholdelse og support.

## Timebaserede vederlag

For ydelser, der vederlægges på grundlag af medgået tid, jf. dog punkt 14.6 vedr. gennemførelse af Agile Forløb, har Leverandøren i bilag 12 angivet et estimeret vederlag. Vederlagsestimatet skal være opdelt pr. måned med angivelse af ressourceindsats for de allokerede medarbejdere for de pågældende måneder. Tilsvarende gælder for ændringer, jf. punkt 6.2 og punkt 6.3. Det er i enhver henseende Leverandørens ansvar, at vederlagsestimatet er forsvarligt, dog under forudsætning af at Kunden har afgivet korrekte oplysninger.

Det påhviler Leverandøren løbende at foretage en revurdering af det afgivne estimat. Senest den 8. i måneden skal Leverandøren fremsende en opfølgning for den forudgående måned og et revideret estimat for den resterende periode. Enhver afvigelse i op- eller nedadgående retning i forhold til det senest meddelte estimat skal begrundes. Såfremt Kunden har bemærkninger til det reviderede estimat, skal dette uden ugrundet ophold meddeles skriftligt til Leverandøren.

Leverandørens vederlag fremkommer ved at multiplicere det faktiske antal forbrugte timer for de medarbejdere, der direkte medvirker til opgavens udførelse, med de timepriser, der er angivet i bilag 12 for den pågældende medarbejderkategori og som reguleres i henhold til retningslinjerne i bilag 12. Hver enkelt medarbejder skal løbende føre timeregnskab med angivelse af anvendt tid og beskrivelse af udført arbejde. Leverandøren skal efter anmodning dokumentere timeregnskaberne overfor Kunden.

Leverandøren kan ikke kræve større vederlag end estimeret, hvis dette skyldes omstændigheder, som Leverandøren burde have forudset ved afgivelsen af estimatet. Leverandøren har pligt til at give Kunden underretning, såfremt det må forudses, at et vederlagsestimat ikke kan forventes overholdt. Underretningen skal indeholde en nærmere redegørelse for årsagen til den forventede overskridelse og et specificeret vederlagsestimat for den resterende del af arbejdet.

## Vedligeholdelse og support

### Vederlag

Vederlag for vedligeholdelse og support betales med de i bilag 12 anførte beløb. Vederlag betales fra Overtagelsesdagen og reguleres i henhold til retningslinjerne i bilag 12.

### Fejlafhjælpning

Hvis afhjælpning af Fejl foretages ved levering af en ny Version eller Release, og Kunden ikke ønsker installation af en sådan, er Leverandøren berettiget til særskilt vederlag for yderligere arbejde relateret til afhjælpning af de pågældende Fejl, som ellers kunne have været udbedret ved installation af den pågældende Version eller Release.

Leverandøren har dog ikke krav på særskilt vederlag i garantiperioden, hvis Kundens afvisning af en ny Version/Release skyldes, at installationen vil medføre ikke uvæsentlige ekstraordinære omkostninger eller ulemper for Kunden.

### Fejlrapportering

Hvis Kunden fejlagtigt rapporterer et forhold som en Fejl, og det efterfølgende viser sig, at Kundens rapportering beror på manglende uddannelse, forkert brug eller andre forhold, og som ikke kan tilregnes Leverandøren, kan Leverandøren kræve et rimeligt vederlag for behandling af Kundens henvendelse.

Hvis Kunden fejlkategoriserer en Fejl, og det efterfølgende viser sig, at Fejlen burde have været kategoriseret som anført af Leverandøren, kan Leverandøren kræve betaling af dokumenterede meromkostninger, herunder i forbindelse med nødvendiggjort overarbejde som følge af Kundens fejlagtige kategorisering.

## Løbende betalinger og øvrige vederlag

Løbende betalinger for anvendelse af Programmel og øvrige vederlag betales med de i bilag 12 anførte beløb.

## Vederlag for Agile Forløb

Med mindre, at Paterne aftaler andet eller andet fremgår af bilag 12, vederlægges Leverandøren for de ydelser, der leveres som en del af Agile Forløb på baggrund af medgået tid.

Agile Forløb indledes med en særskilt afklarings- og planlægningsfase.

I afklarings- og planlægningsfase for det Agile Forløb, jf. bilag 8, fastlægger Leverandøren tidsestimater for levering af de enkelte krav på Kundens Backlog.

Det påhviler Leverandøren løbende at foretage en revurdering af det afgivne estimat, herunder ved afslutning af hvert Sprint. Forud for gennemførelse af et Sprint udarbejder Leverandøren et detaljeret estimat for Sprintet, jf. bilag 8.

Enhver afvigelse i op- eller nedadgående retning i forhold til det senest meddelte estimat skal begrundes. Såfremt Kunden har bemærkninger til det reviderede estimat, skal dette uden ugrundet ophold meddeles skriftligt til Leverandøren.

Opgørelsen af estimater sker i overensstemmelse med det i punkt 14.3 anførte,

Afprøvning af en Agile Leverance sker ved en overtagelsesprøve, jf. punkt 8.4, og sker ligeledes på baggrund af medgået tid. Såfremt der konstateres fejl ved overtagelsesprøven og disse har som konsekvens, at prøven ikke bestås, fratrækkes 40 % i Leverandørens timepriser for alt efterfølgende arbejde forbundet med gentagelse af prøven, herunder udbedring af fejl.

Konstaterede fejl, der ikke forhindrer at Overtagelsesprøven godkendes, skal udbedres inden for det fastlagte vedligeholdelsesvederlag, jf. principperne beskrevet i punkt 8.1, 7. afsnit.

# Betalingsbetingelser

Kunden er forpligtet til at betale leverancevederlaget i overensstemmelse med betalingsplanen i bilag 12 under forudsætning af, at Leverandøren på faktureringstidspunktet har udført alt, hvad Leverandøren i henhold til tidsplanen i bilag 1 skal have udført på dette tidspunkt. Ved videreudviklingsopgaver og

ændringer, herunder Optioner, der leveres som en Selvstændig Opgave, jf. punkt 6.3, sker betaling under samme betingelser i henhold til en særskilt betalingsplan og tidsplan.

Såfremt der ved overtagelsesprøven konstateres Fejl, som ikke hindrer godkendelse af overtagelsesprøven, tilbageholdes 10 % af det vederlag, der skulle betales ved godkendelse af prøven, indtil Fejlene er afhjulpet eller listen over Fejl på anden måde er afsluttet ved aftale mellem Parterne.

Vederlag for vedligeholdelse, support og løbende betalinger for anvendelse af Programmel skal betales af Kunden som angivet i bilag 12.

Timebaserede ydelser betales månedsvis bagud. Dog tilbageholdes betalingen i det omfang, at de samlede betalinger for en ydelse til og med den pågældende måned overstiger 90 % af de samlede estimerede betalinger indtil dette tidspunkt. Et eventuelt resterende beløb betales ved Overtagelsesdagen, jf. dog punkt 14.3, sidste afsnit.

Kunden er dog tidligst forpligtet til at betale 30 kalenderdage efter Leverandørens afsendelse af fyldestgørende faktura.

For betalinger, som erlægges forud for Overtagelsesdagen, bortset fra vederlag for Ibrugtagning forud for Overtagelsesdagen, er det en betingelse for betaling, at Leverandøren har stillet en uigenkaldelig anfordringsgaranti fra anerkendt pengeinstitut eller forsikringsselskab til sikkerhed for tilbagebetaling af beløbet. Garantiens udformning skal forelægges Kunden til godkendelse.

# Garanti

## Generelt

Såfremt en Part ”garanterer” eller ”indestår” for et forhold under denne Kontrakt, indebærer det, at Parten påtager sig et objektivt erstatningsansvar, hvis garantien eller indeståelsen ikke overholdes, medmindre andet yderligere fremgår af den enkelte garanti. Dette gælder dog ikke, hvis den manglende overholdelse skyldes forhold, som den garanterende Part ikke har ansvaret for.

Herudover gælder Kontraktens bestemmelser i øvrigt i forhold til manglende overholdelse af de fastsatte garantier eller indeståelser, herunder regulering af misligholdelse.

## Generel garanti for Leverancen og de løbende ydelser

Under forudsætning af, at eventuelle krav til Kundens it-miljø er opfyldt, jf. punkt 4, samt at Kunden yder den aftalte medvirken, jf. punkt 5.5, garanterer Leverandøren, at Leverancen og vedligeholdelse opfylder alle de i Kontrakten stillede krav og God it-skik.

Leverandøren garanterer ved udførelse af ydelser i henhold til Kontrakten at anvende tilstrækkelige og kvalificerede ressourcer. I modsat fald er Leverandøren forpligtet til straks at udskifte og/eller tilføje nødvendige tilstrækkelige og kvalificerede ressourcer uden yderligere vederlag.

Leverandøren garanterer, at udstyr og Programmel opfylder de krav til funktion, kapacitet, arkitektur, sikkerhed, grænseflader og integration, som fremgår af Leverancebeskrivelsen (bilag 3) samt Kontrakten i øvrigt.

Leverandøren garanterer, at der for Kundespecifikt Programmel anvendes designmetoder, kvalitetsstandarder, programmeringssprog og programudviklingsværktøjer i overensstemmelse med God it-skik, samt at der anvendes åbne grænseflader.

Leverandøren garanterer, at der i det leverede Programmel alene forekommer Open Source Programmel, der er dækket af de i bilag 15 anførte licenser.

Leverandøren indestår for at stille nødvendig Dokumentation og Kundespecifikt Programmel til rådighed for tredjemand til brug for Driften, medmindre andet er anført i bilag 7.

## Kundens medvirken

Kunden garanterer at yde den aftalte medvirken, jf. punkt 5.5.

Leverandøren garanterer, at de krav til Kundens medvirken, der fremgår af bilag 11, er egnede og tilstrækkelige til, at Leverancen opfylder kravene efter Kontrakten, jf. dog punkt 5.5, 3. afsnit.

Såfremt det er en forudsætning for Kundens anvendelse af Leverancen, at Kundens brugere har deltaget i et af Leverandøren anbefalet og gennemført uddannelsesforløb, er dette angivet i bilag 11.

## Ændringsmuligheder

Leverandøren garanterer, at Leverancen kan ændres i overensstemmelse med det, der i bilag 3 er beskrevet som en mulig ændring af Leverancen.

Ved ændringer, herunder Optioner, der bestilles til levering som en Selvstændig Opgave, jf. punkt 6.3, garanterer Leverandøren at kunne stille medarbejdere til rådighed i overensstemmelse med det i bilag 3 anførte.

Endvidere garanterer Leverandøren, at aftalte ændringer, herunder Optioner, ikke indskrænker Leverancens eksisterende egenskaber eller hindrer/begrænser Leverancens fortsatte opfyldelse af kravene i Kontrakten vedrørende funktionalitet, ydeevne, servicemål, integration m.m., medmindre andet er angivet i bilag 3.

## Tredjemands udførelse af vedligeholdelse og ændringer

Leverandøren garanterer at integrere ændringer leveret af tredjemand med Leverancen, såfremt ændringens tekniske løsning opfylder krav til grænseflader mv. fastsat i bilag 3 samt God it-skik i øvrigt. Leverandøren vederlægges særskilt herfor.

Kunden har ret til selv eller ved tredjemand at udføre vedligeholdelse eller ændringer af Programmel, medmindre andet er anført i bilag 15, jf. punkt 22.

Såfremt Kunden har ret til selv eller ved tredjemand at udføre vedligeholdelse eller ændring af Programmel, garanterer Leverandøren:

* At Programmellet er udført på en hensigtsmæssig måde, således at tredjemand kan udføre vedligeholdelse og ændringer uden uforholdsmæssigt stort forbrug af ressourcer under forudsætning af, at den pågældende tredjemand har de kvalifikationer, som sædvanligvis må forventes ved en opgave af den pågældende art.
* At Programmellet og leveret udstyr er udformet således, at vedligeholdelse og ændringer vil kunne udføres af tredjemand ved anvendelse af Standardvedligeholdelses- og Standardudviklingsværktøjer, medmindre andet er angivet i bilag 15.

* At - dersom det i bilag 15 er fastsat, at vedligeholdelse og ændringer ikke kan ske ved anvendelse af Standardvedligeholdelses- og Standardudviklingsværktøjer - Leverandøren i overensstemmelse med punkt 22.3 vil stille de fornødne vedligeholdelses- og udviklingsværktøjer m.v., som Leverandøren har rettighederne til, til rådighed for Kunden eller en af Kunden valgt tredjemand til brug for opgaven. Såfremt Leverandøren har rettigheder til disse vedligeholdelses- og udviklingsværktøjer m.v. via licenser, finder punkt 22.1 anvendelse herpå.

## Hæftelse for underleverandører

Leverandøren hæfter for underleverandørers produkter og tjenesteydelser efter Kontrakten på ganske samme måde som for sine egne forhold.

Såfremt Kunden som følge af Leverandørens tilbud, løsningsbeskrivelse eller rådgivning har indgået licensaftale om brug af tredjeparts Standardprogrammel (Standard programmel produceret af tredjepart) direkte med licensgiveren med henblik på Leverandørens opfyldelse af Leverancebeskrivelsen, anses licensgiveren også som underleverandør.

## Garanterede servicemål

Leverandøren garanterer, at de i bilag 6 anførte servicemål opretholdes fra Ibrugtagning og indtil ophør af vedligeholdelsesforpligtelsen.

Til opretholdelse af de garanterede servicemål skal Leverandøren udføre forebyggende og afhjælpende vedligehol­delse som angivet i punkt 11.

## Tredjemands rettigheder

Leverandøren garanterer, at det leverede ikke krænker andres rettigheder, herunder patenter eller ophavsrettigheder.

Det er en forudsætning for garantien, at Kunden ved Meddelelse straks giver Leverandøren underretning herom, når Kunden bliver opmærksom på eventuelle rettighedskrænkelser, og at Kunden bistår Leverandøren under sagen i fornødent omfang.

## Overholdelse af regler

Leverandøren garanterer, at leverede ydelser opfylder relevante præceptive regler samt de i bilag 3 anførte deklaratoriske regler, således som disse foreligger ved Kontraktens indgåelse, henholdsvis på tidspunktet for bestilling af en ændring.

Det er angivet i bilag 5, i hvilket omfang indførelse af nye regler efter kontraktindgåelse er omfattet af Leverandørens vedligeholdelsesordning.

## Garantiperiode

Garantiperioden for en Leverance og en Selvstændig Opgave er på et år, der løber fra Overtagelsesdagen. Garantierne vedrørende tredjemands rettigheder (punkt 16.8) og overholdelse af regler (punkt 16.9) gælder uden tidsbegrænsning.

Såfremt der kan ske Ibrugtagning af en Delleverance forud for Overtagelsesdagen, jf. punkt 9, er Delleverancen tillige omfattet af garanti i perioden fra godkendt delleveranceprøve og indtil Overtagelsesdagen. Dette gælder dog ikke, såfremt der er tale om Ibrugtagning i henhold til punkt 8.3 og 8.4. Det er en forudsætning for de garanterede servicemål, at Kunden har tegnet vedligeholdelse for Delleverancen i overensstemmelse med bilag 5.

Nye enheder, der under garantien leveres til udskiftning af fejlbehæftede enheder, samt anden afhjælpning af Fejl er undergivet garanti indtil udløbet af den oprindelige garantiperiode, dog mindst i 3 måneder regnet fra tidspunktet for udskiftningen eller afhjælpningen.

Vedligeholdelse og andre løbende ydelser er undergivet garanti. Eventuelle krav vedrørende disse ydelser skal fremsættes inden et år fra levering af de pågældende ydelser.

# Leverandørens misligholdelse

## Forsinkelse

### Underretningspligt

Det påhviler Leverandøren at give en begrundet Meddelelse til Kunden straks, når Leverandøren må forudse, at der vil indtræde risiko for forsinkelse eller for, at Kontrakten ikke i øvrigt bliver rigtigt opfyldt.

### Bod

Såfremt en af de i bilag 1 anførte frister for delleveranceprøve, overtagelsesprøve, driftsprøve eller øvrige bodsfrister overskrides, betaler Leverandøren en bod for hver påbegyndt Arbejdsdag, som den aftalte frist overskrides.

Ved bodsudløsende forsinkelse, parallelforskydes efterfølgende frister med en tilsvarende periode svarende til forsinkelsen.

Boden udgør 0,25 % af leverancevederlaget pr. påbegyndt Arbejdsdag.

Den samlede bod for forsinkelse vedrørende en Leverance kan ikke overstige 10 % af leverancevederlaget.

Påløbet bod betales efter påkrav fremsat i Meddelelse fra Kunden. Har Leverandøren ikke senest 12 måneder efter den aftalte Overtagelsesdag modtaget Meddelelse herom fra Kunden, bortfalder Kundens ret til bod.

Såfremt Leverandøren overholder den oprindelige frist for overtagelsesprøve med tillæg af udskydelser, der skyldes Kundens forhold, bortfalder Kundens krav på bod vedrørende forudgående bodsfrister. Eventuelt betalt bod tilbagebetales sammen med den rate af leverancevederlaget, der betales ved godkendt overtagelsesprøve.

### Kundens beføjelser i øvrigt

Herudover gælder dansk rets almindelige regler om beføjelser i anledning af forsinket eller udeblevet levering, jf. dog punkt 19, 20 og 21.

## Mangler

### Afhjælpning

Konstateres der Mangler ved Leverancen eller de løbende ydelser, påhviler det Leverandøren at afhjælpe Manglerne.

For de dele af Leverancen, der er omfattet af vedligeholdelsesordningen, påhviler det Leverandøren at afhjælpe Fejl i Leverancen som led i denne ordning i overensstemmelse med punkt 11 og 13 samt bilag 5.

For de øvrige ydelser gælder, at Leverandøren skal sørge for afhjælpning af Fejl, såfremt det er nødvendigt for, at driftsprøven kan bestås, eller såfremt der reklameres over en Fejl inden for garantiperioden.

Når Leverandøren har foretaget afhjælpning, skal Leverandøren give underretning herom til Kunden.

Såfremt der er uenighed om, hvorvidt Leverandørens afhjælpning er fyldestgørende, afgøres spørgsmålet i overensstemmelse med punkt 28.2.

Konstateres det, at en fejl eller mangel ikke skyldes Leverandørens forhold, så er Leverandøren efter Kundens anmodning fortsat forpligtet til at bistå Kunden i forhold til fejlsøgning samt eventuel bistand til fejludbedring, også uanset fejlen eller manglen hidrører fra Kundens egne forhold, Kundens driftssetup, Kundens øvrige leverandører eller tilsvarende. Sådan bistand vederlægges efter medgået tid.

### Afhjælpning af Mangler i tredjeparts produkter

Såfremt der er tale om en Fejl i tredjepartsprodukter, der indgår i Leverancen eller de løbende ydelser, hvor den pågældende tredjepart ikke er et med Leverandøren koncernforbundet selskab, som Leverandøren ikke burde have erkendt eller forudset på tidspunktet for Kontraktens indgåelse, og som har karakter af en Fejl i Programmellet i forhold til underleverandørens specifikationer (programfejl) og ikke en Fejl i forhold til kravene til Leverancen i Kontrakten (systemfejl), gælder følgende begrænsninger i Leverandørens afhjælpningspligt:

* Leverandøren skal straks rapportere Fejlen til producenten af Standardprogrammellet og indhente dennes bekræftelse på, at forholdet er accepteret som en Fejlrapportering. Leverandøren skal med passende mellemrum følge op på fejlrapporteringen og rapportere tilbage til Kunden.
* Leverandøren skal gøre sit yderste for at reducere problemets omfang, herunder anvise relevant omgåelse.
* Når tredjemand har leveret en rettelse af den pågældende eller eventuelt andre Fejl eller har anvist relevant omgåelse, skal Leverandøren straks sørge for orientering af samt installation hos Kunden, hvor dette i øvrigt er en del af den aftalte vedligeholdelse.

Ovenstående systemfejl kan ikke udgøre en begrænsning af Leverandørens ansvar i forhold til Leverancebeskrivelsen i bilag 3.

Ovenstående begrænsning i Leverandørens udførelse af fejlrettelser omfatter ikke det Programmel, der er særskilt undtaget i bilag 3. Programmel fra Leverandørens koncernforbundne selskaber kan ikke undtages herfra. Begrænsningen indebærer ingen begrænsning i kravene til godkendelse af delleveranceprøve, overtagelsesprøve eller driftsprøve eller i Kundens andre misligholdelsesbeføjelser.

For så vidt angår Open Source Programmel gælder begrænsningen af Leverandørens afhjælpningspligt ikke, medmindre det pågældende programmel indgår som en integreret del af en underleverandørs Standardprogrammel.

### Bod for overskridelse af servicemål

Såfremt servicemålene i bilag 6 overskrides, betaler Leverandøren en bod i henhold til principperne anført i bilag 6.

### Forholdsmæssigt afslag

Dansk rets almindelige regler om forholdsmæssigt afslag finder anvendelse.

Ved beregning af den relevante værdiforringelse, der udgør afslaget, skal der tages hensyn til den nytteværdi, som Kunden ikke kan udnytte som følge af Manglen.

For forhold, der udløser betaling af bod, kan et forholdsmæssigt afslag kun kræves i det omfang, Kunden dokumenterer en værdiforringelse ud over den betalte bod.

### Kundens beføjelser i øvrigt

Om andre beføjelser i anledning af Mangler gælder dansk rets almindelige regler, jf. dog punkt 19, 20 og 21.

# Kundens MISLIGHOLDELSE

Såfremt Kunden misligholder sine betalingsforpligtelser i henhold til Kontrakten, er Leverandøren berettiget til rente i overensstemmelse med rentelovens regler.

Leverandøren er endvidere berettiget til at ophæve Kontrakten for så vidt angår bestemte ydelser, såfremt Leverandøren over for Kunden har afgivet påkrav ved Meddelelse om, dels at Kunden på nærmere specificeret måde har misligholdt sine betalingsforpligtelser vedrørende de pågældende ydelser, dels at manglende betaling inden 40 Arbejdsdage vil medføre, at Kontrakten ophæves for så vidt angår disse ydelser, og såfremt Kunden ikke har opfyldt sine betalingsforpligtelser inden fristens udløb.

Kunden er erstatningsansvarlig for Leverandørens dokumenterede tab forårsaget af Kundens manglende opfyldelse af sine forpligtelser til at medvirke ved Leverancens udførelse, jf. punkt 5.5, såfremt Leverandøren over for Kunden har afgivet påkrav ved Meddelelse om, dels at Kunden på nærmere specificeret måde har misligholdt sine forpligtelser til at medvirke, dels at Kundens manglende deltagelse inden 15 Arbejdsdage vil medføre, at Kunden bliver erstatningsansvarlig for Leverandørens dokumenterede tab.

Om øvrige beføjelser gælder dansk rets almindelige regler, jf. dog punkt 19, 20, og 21.

# Kundens Ophævelse

## Betingelser for ophævelse

Kunden kan ophæve Kontrakten, såfremt der foreligger væsentlig misligholdelse. For ophævelse på grund af Mangler er det en betingelse, at Manglerne ikke inden for rimelig tid er afhjulpet, jf. bilag 6 om krav til reaktionstid og tilgængelighed.

Kunden er berettiget til at begrænse ophævelsen til en del af Kontrakten.

Såfremt Leverandøren væsentligt misligholder vedligeholdelsesforpligtelserne i garantiperioden, er Kunden berettiget til at ophæve Kontrakten helt eller delvist. Efter garantiperiodens udløb kan Leverandørens misligholdelse af sine vedligeholdelsesforpligtelser kun medføre en ophævelse for Kontraktens øvrige ydelser, såfremt vedligeholdelsen er af afgørende betydning for Kundens fortsatte nytte af Leverancen, og Kunden ikke kan få udført vedligeholdelse af tredjemand.

Der anses bl.a. at foreligge væsentlig misligholdelse i følgende tilfælde:

* En samlet overskridelse af fristerne for godkendt delleveranceprøve, overtagelsesprøve og driftsprøve for Leverancen med mere end 40 Arbejdsdage.
* Overskridelse af aftalt Overtagelsesdag for en ændring, der leveres som en Selvstændig Opgave, jf. punkt 6.3, med mere end 30 Arbejdsdage.
* Leverandørens manglende overholdelse af krav til behandling af persondata, jf. punkt 23 der ikke er af bagatelagtig karakter
* Leverandøren modtager i kontraktperioden en endelig dom eller vedtaget bødeforlæg for de forhold, der er angivet i Udbudslovens § 135, stk. 1, nr. 1-6. Tilsvarende gælder, hvis en person, der er omfattet af personkredsen i Udbudslovens § 135, stk. 2, modtager en endelig dom eller vedtaget bødeforlæg for disse forhold.
* Det konstateres, at Leverandøren ikke råder over andre enheders (underleverandørers) økonomiske og finansielle kapacitet og/eller tekniske og faglige formåen, i det omfang Leverandøren har baseret sig på sådanne andre enheders formåen, herunder i tilknytning til den forud for Kontraktens indgåelse gennemførte udbudsprocedure.
* Leverandørens manglende overholdelse af CSR-krav, jf. punkt 24, der ikke er afhjulpet inden en af Kunden fastsat rimelig frist.
* Leverandørens konkurs, såfremt konkursboet ikke på baggrund af skriftlig henvendelse fra Kunden uden ugrundet ophold tilkendegiver, at boet indtræder i Kontrakten.
* Såfremt Leverandøren tages under rekonstruktion eller der foretages, åbning af forhand­linger om akkord eller væsentligt forringede økonomiske for­hold i øvrigt for Leverandøren, der bringer Kontraktens rette opfyldelse i fare.
* Leverandørens ophør med den virksomhed, som Kontrakten vedrører, eller indtræden af andre omstændigheder, der bringer Kontraktens rette opfyldelse i alvorlig fare.

## Opgørelse ved ophævelse

Ved ophævelse skal Leverandøren straks tilbagebetale de af Kunden indbetalte beløb uden fradrag for værdinedgang eller almindelig brug. Kunden skal tilbagelevere de dele af Leverandørens ydelser, der omfattes af ophævelsen, i den stand hvori det findes hos Kunden. Kunden er erstatningsansvarlig efter dansk rets almindelige regler for tab, der skyldes en brug af Leverancen, der ikke kunne være forventet. Leverandøren skal varetage demontering.

Kunden er dog berettiget til at benytte dele af Leverandørens ydelser, indtil alternative løsninger kan anskaffes. I så fald tilbagebetales de af Kunden indbetalte beløb, for det som omfattes af ophævelsen, først, når tilbagelevering finder sted.

Indtil tilbagelevering betaler Kunden et rimeligt vederlag for den nytte, Kunden har haft af ydelserne, herunder for eventuel Ibrugtagning forud for Overtagelsesdagen. Ved tilbagelevering af dele af Leverancen fastsættes nytteværdien som udgangspunkt som summen af vederlag for vedligeholdelse og løbende betalinger for anvendelse af Programmel (eller en eventuel forholdsmæssig andel af en fast engangsbetaling). Disse vederlag og afgifter betales forholdsmæssigt i forhold til den berigelse, Kunden har ved brugen.

For den del af Leverancen, der omfattes af ophævelsen, bortfalder aftale om vedligeholdelse ved tilbagelevering, hvorimod Leverandøren fortsat er forpligtet til at vedligeholde af de dele af Leverancen, som ikke er omfattet af ophævelsen, på hidtidige vilkår, dog således at Leverandørens vederlag reduceres forholdsmæssigt. Leverandøren kan dog kræve vedligeholdelsesvederlag for den resterende del af Leverancen reguleret i det omfang, at dette er rimeligt begrundet.

Herudover gælder de i punkt 27.4 anførte om Leverandørens forpligtelser ved ophør.

# Erstatning og forsikring

Parterne er erstatningspligtige efter dansk rets almindelige regler. For forhold, der udløser betaling af bod, kan erstatning kun kræves, i det omfang Kunden dokumenterer et tab ud over bodsbeløbet. Med undtagelse af Leverandørens ansvar for krænkelse af tredjemands rettigheder, er erstatning og eventuelt bodsbeløb tilsammen dog under alle omstændigheder begrænset til leverancevederlaget, dog minimum 2 mio. kr.

Parterne er ikke i noget tilfælde ansvarlig for driftstab, følgeskader eller andet indirekte tab. Kundens egne ressourcer (intern tid) samt tab af data anses for indirekte tab, bortset fra tilfælde, hvor dette skyldes Leverandørens datahåndtering, hvor dette er omfattet af Kontrakten.

Foranstående begrænsninger gælder ligeledes kun, såfremt tabet ikke kan henføres til grov uagtsomhed eller forsætlige forhold hos den skadevoldende Part.

# Force majeure

Hverken Leverandøren eller Kunden skal anses for ansvarlig over for den anden Part for så vidt angår forhold, der ligger uden for Partens kontrol, og som Parten ikke ved Kontraktens underskrift, henholdsvis en aftale om ændringer, burde have taget i betragtning (herunder strejker) og ej heller burde have undgået eller overvundet. Forhold hos en underleverandør anses kun for force majeure, såfremt der for underleverandøren foreligger en hindring, der omfattes af 1. punktum, og som Leverandøren ikke burde have undgået eller overvundet.

Force majeure ved forsinkelse kan højst gøres gældende med det antal Arbejdsdage, som force majeure-situationen varer. Såfremt en tidsfrist for Leverandøren udskydes på grund af force majeure, udskydes de betalinger, der knytter sig dertil, tilsvarende.

Force majeure kan kun påberåbes, såfremt den pågældende Part har givet Meddelelse herom til den anden Part senest fem Arbejdsdage efter, at force majeure er indtrådt.

Den Part, der ikke er ramt af force majeure, er berettiget til at annullere Kontrakten helt eller delvis, henholdsvis en aftale om ændringer, såfremt den aftalte frist for en Delleverance eller Overtagelsesdagen overskrides med 60 Arbejdsdage som følge af force majeure. I tilfælde af sådan annullation tilbageleverer begge Parter snarest muligt, hvad de har modtaget fra den anden Part, og der består derefter ingen yderligere krav mellem Parterne. Herudover kan Kunden annullere en aftale om vedligeholdelse med virkning for fremtidige ydelser, såfremt Leverandøren er forhindret i at levere disse ydelser som følge af force majeure i en periode på 20 Arbejdsdage inden for en periode på 3 måneder.

# Rettigheder til programmel og dokumentation

## Generelt

Kunden erhverver en brugsret til det leverede Programmel og Dokumentation, jf. nærmere vedrørende Standardprogrammel, punkt 22.2, og vedrørende Kundespecifikt Programmel, punkt 22.3.

Kunden er uberettiget til at kopiere Programmel og Dokumentation i videre omfang end nødvendigt for Leverancens Drift og sikkerhed. Kunden kan overlade Drift og vedligeholdelse af Leverancen til tredjemand og er således berettiget til at benytte Dokumentationen i forbindelse med udbud heraf.

Det nærmere indhold af brugsretten til Programmel og Dokumentation er beskrevet i bilag 15. Det i bilag 15 anførte kan dog ikke medføre, at Leverancebeskrivelsen ikke opfyldes, eller at det anførte i punkt 22.2 eller 22.3 fraviges.

Formålet med bilag 15 er alene, at der herigennem foretages en fastlæggelse af brugsrettens nærmere indhold, herunder begrænsninger i retten til at overdrage brugsretten. Såfremt bilag 15 herudover indeholder andre bestemmelser, f.eks. vedrørende løbetid, installation, misligholdelse, vedligeholdelse, garanti, ansvar m.v., er Parterne enige om, at der i alle forhold mellem Leverandøren og Kunden skal bortses fra disse bestemmelser.

Endvidere gælder, at såfremt Kunden som følge af krav fra underleverandører skal underskrive licensbetingelser direkte overfor disse, skal der i alle forhold mellem Leverandøren og Kunden ses bort fra disse licensbetingelser, i det omfang bestemmelserne ikke vedrører brugsrettens indhold og omfang. Leverandøren skal skadesløsholde Kunden for eventuelle krav fra underleverandører, der støttes på de nævnte licensbetingelser, og som ikke påhviler Kunden efter denne Kontrakt.

Dokumentationen er omfattet af Leverandørens og/eller eventuelle underleverandørers ophavsrettigheder og eventuelle licensbetingelser i øvrigt og skal anvendes i overensstemmelse med ophavsretslovens bestemmelser herom.

Brugsretten overgår på Overtagelsesdagen. For de dele af Leverancen, hvor Kunden i henhold til bilag 12 erlægger betaling forud for Overtagelsesdagen, overgår rettighederne dog på betalingstidspunktet. Endvidere overgår rettighederne til Leverancen på betalingstidspunktet beskrevet i punkt 8.4, sidste afsnit. I tilfælde af ophævelse tilbagegår rettighederne til Leverandøren for de dele af Leverandørens ydelser, der er omfattet af ophævelsen, efter Leverandørens tilbagebetaling af Kundens indbetalte beløb, herunder ved udbetaling af anfordringsgarantien, jf. punkt 15 og 19.2.

Det er i bilag 3 angivet, om der er tale om Standardprogrammel.

## Standardprogrammel

Ved Kundens overtagelse af Standardprogrammel erhverver Kunden en brugsret til Standardprogrammellet i overensstemmelse med rettighedsindehaverens standardbestemmelser, der angives i bilag 15.

Brugsretten er tidsubegrænset medmindre andet udtrykkeligt er angivet i bilag 15.

Såfremt Kontrakten omfatter vedligeholdelse af Standardprogrammel, får Kunden en tilsvarende brugsret til enhver senere ændring i Standardprogrammellet.

Kundens brugsret til Standardprogrammel medfører også en ret for Kunden selv eller ved tredjemand at vedligeholde Standardprogrammellet, medmindre andet er angivet i bilag 15.

I det omfang Kunden selv eller tredjemand har adgang til at vedligeholde Standardprogrammel med tilhørende Dokumentation, erhverver Kunden brugsret, jf. punkt 23.1, til det vedligeholdte Standardprogrammel med tilhørende Dokumentation.

Leverandøren opnår ingen rettigheder til de ændringer, der er foretaget af Kunden selv eller ved tredjemand

Bortset fra de i punkt 26 nævnte overdragelser, kan Kunden kun overdrage sin ret til Leverandørens Standardprogrammel til tredjemand efter bestemmelserne i bilag 15.

## Kundespecifikt programmel

### Kundens rettigheder

Kunden har en tidsubegrænset brugsret til programmer og grænsefladespecifikationer, der er Kundespecifikt Programmel, samt den dertil hørende Dokumentation.

Brugsretten medfører en ret for Kunden til selv eller ved tredjemand at vedligeholde og ændre Kundespecifikt Programmel og dertil hørende Dokumentation. Kunden opnår således rettighed til helt eller delvist at kunne overdrage Kundespecifikt Programmel og dertilhørende Dokumentation til en tredjemand med henblik på dennes overtagelses af vedligeholdelsesansvaret herfor.

Kundens ret til selv eller ved tredjemand at vedligeholde og ændre Kundespecifikt Programmel og dertilhørende Dokumentation efter denne bestemmelse omfatter enhver form for ændring og videreudvikling til brug for understøttelse af Kundens forretningsbehov både under og efter kontraktperioden. Retten omfatter ligeledes anvendelse af Kundespecifikt programmel i øvrige dele af Kundens systemportefølje og er således ikke udelukkende knyttet til understøttelse af de specifikke forretningsbehov som Stofmisbrugsdatabasen opfylder på tidspunktet for Kontraktens indgåelse,

Leverandøren skal med faste intervaller og senest umiddelbart efter Kundens godkendelse af en delleveranceprøve, der omfatter det pågældende Kundespecifikke Programmel, foretage sådanne foranstaltninger, der gør kildekoden for dette tilgængelig for Kunden. Leverandøren kan opfylde denne pligt ved løbende at overdrage kildekoden til Kunden, ved deponering hos tredjemand, eller på anden måde, der accepteres af Kunden. Kunden bærer alle omkostninger til deponering, såfremt deponering aftales.

Såfremt Leverandøren anvender vedligeholdelses- og udviklingsværktøjer, som ikke er Standardvedligeholdelses- og Standardudviklingsværktøjer, er Leverandøren forpligtet til, medmindre andet udtrykkeligt er angivet i bilag 15, at stille sådanne værktøjer, som Leverandøren har rettighederne til, vederlagsfrit til rådighed for Kunden, såfremt disse er nødvendige for Kundens eller tredjemands ændring, vedligeholdelse eller eventuelt Drift af Leverancen. Såfremt Leverandøren har rettigheder til ikke-standardvedligeholdelses- og ikke-standardudviklingsværktøjer m.v. via licenser, skal licensvilkårene være angivet i bilag 15. Kundens brugsret er i så fald undergivet disse licensvilkår, idet punkt 22.1 dog finder tilsvarende anvendelse.

Kunden er berettiget til foretage ændringer i Kundespecifikt Programmel, jf. dog punkt 6.7 vedrørende ændringer uden Leverandørens samtykke. Leverandøren opnår ingen rettigheder til de ændringer, der er foretaget af Kunden. Kunden kan ikke overdrage ændringer, udover fejlrettelser og integration til eksisterende og nye systemer, til andre, herunder andre Offentlige Institutioner.

# Persondata

I det omfang Leverancen samt Leverandørens Løbende Ydelser og levering heraf indebærer behandling af persondata, er Leverandøren til enhver tid forpligtet til at sikre, at den til enhver tid gældende persondatalovgivning i Danmark overholdes, for nuværende særligt persondataloven (lov nr. 421 af 31. maj 2000 med senere ændringer), sikkerhedsbekendtgørelsen (bekendtgørelse 528/2000 med senere ændringer), og fra den 25. maj 2018 Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse).

Som bilag 17 fremgår den mellem Parterne indgåede Databehandleraftale, i henhold til hvilken Leverandørens forpligtelser som databehandler er nærmere reguleret. Leverandøren må ikke foretage behandling af personoplysninger forinden Databehandleraftale er indgået.

Leverandørens ydelser i relation til nærværende punkt og Databehandleraftalen vederlægges ikke særskilt.

Leverandøren er som databehandler dog berettige til vederlag efter medgået tid, hvis Leverandøren efter Kundens anmodning assisterer denne som dataansvarlig med håndtering af enhver henvendelse fra en registreret, herunder anmodning om indsigt, berigtigelse, blokering eller sletning.

Ligeledes er Leverandøren berettiget til vederlag efter medgået tid, hvor Leverandøren som databehandler assistere Kunden som dataansvarlige med at overholde øvrige forpligtelser, der måtte påhvile Kunden efter den til enhver tid gældende persondatalovgivning, hvor databehandlerens assistance er forudsat og nødvendig for, at Kunden kan overholde sine forpligtelser, herunder i forhold til persondataforordningens artikel 32-36.

Leverandøren skal skadesløsholde Kunden, såfremt Kunden bliver mødt med krav fra tredjemand som følge af, at Leverandøren som databehandler, har overtrådt den til enhver tid gældende persondataretlige lovgivning, forudsat Leverandøren ikke har opfyldt sine forpligtelser som databehandler, som det følger af den til enhver tid gældende lovgivning, eller hvis Leverandøren som databehandler har undladt at følge eller handlet i strid med Kundens lovlige instruks.

# Samfundsansvar

I forbindelse med levering af Leverancen samt de løbende ydelser er Leverandøren forpligtet til på tidspunktet for leveringen at overholde Kundens til enhver tid gældende CSR-politik. Kunden skal løbende udlevere Kundens gældende CSR-politik. I det omfang ændrede krav til Kundens CSR-politik medfører nødvendige tilpasninger af Leverandørens kommende ydelser, der ikke er af bagatelagtig karakter, er Leverandøren berettiget til at få dækket dokumenterede meromkostninger.

Leverandøren skal endvidere i forbindelse med gennemførelsen af Kontrakten ved levering af Leverancen samt de løbende ydelser respektere og overholde nationale og internationale love og regler vedrørende menneskerettigheder, arbejdstagerrettigheder, miljø og antikorruption, inklusive:

* FN’s deklaration om menneskerettigheder
* ILO’s deklaration om arbejdstagerrettigheder
* Rio-deklarationen om miljø og udvikling
* FN’s konvention mod korruption

Leverandøren må ikke på noget tidspunkt i Kontraktens løbetid og i forbindelse med levering af Leverancen og de løbende ydelser tilsidesætte gældende forpligtelser inden for det miljø-, social- eller arbejdsretlige område i henhold til EU-retten, national lovgivning, kollektive aftaler eller de miljø-, social- eller arbejdsretlige forpligtelser, der er afledt af konventionerne, der er nævnt i bilag X til Udbudsdirektivet (direktiv 2014/24/EU).

Tilsvarende forpligtelse gælder for de eventuelle yderligere retsakter, der vedtages af Europa-Kommissionen i medfør af Udbudsdirektivets artikel 57, stk. 4, jf. artikel 88.

Leverandøren skal i forhold til sine ydelser under Kontrakten overholde den til enhver tid gældende lovgivning om forbud mod forskelsbehandling på grund af race, hudfarve, religion eller tro, politisk anskuelse, seksuel orientering, alder, handicap, national, social eller etnisk oprindelse eller som tager sigte på at sikre etnisk ligestilling (uanset om sådan lovgivning er omfattet af ovenstående forpligtelser).

I forhold til overholdelse af arbejdstagerrettigheder, og i overensstemmelse med cirkulære nr. 9471 af 30. juni 2014, bemærkes særligt, at Leverandøren skal sikre, at ansatte hos Leverandøren og eventuelle underleverandører, som medvirker til at opfylde Kontrakten, er sikret løn (herunder særlige ydelser), arbejdstid og andre arbejdsvilkår, som ikke er mindre gunstige end dem, der gælder for arbejde af samme art i henhold til en kollektiv overenskomst indgået af de inden for det pågældende faglige område mest repræsentative arbejdsmarkedsparter i Danmark, og som gælder på hele det danske område. Ved opfyldelse af Kontrakten forstås arbejde udført i Danmark med henblik på Kontraktens opfyldelse. Leverandøren og eventuelle underleverandører skal sikre, at de ansatte får oplysninger om de vilkår, der følger af arbejdsklausulen. Kunden kan til enhver tid udbede sig relevant dokumentation for, at løn- og arbejdsvilkår for arbejdstagerne lever op til den forpligtelse, som arbejdsklausulen fastsætter.

Kunden er berettiget til at anmode Leverandøren om at fremlægge dokumentation for Leverandørens overholdelse af ovenstående CSR-krav. I udgangspunktet vil det alene ske, hvis der foreligger en konkret begrundet mistanke.

Såfremt det konstateres, at Leverandøren ikke overholder de fastsatte CSR-krav, er Leverandøren forpligtet til at afhjælpe sådanne Mangler indenfor en af Kunden fastsat rimelig frist. Afhjælpning kan indebære udbetaling af erstatning til Leverandørens eller underleverandørers ansatte.

# Tavshedspligt

Parterne skal iagttage tavshed i sædvanligt omfang for forhold, som ikke er alment kendte.

Leverandøren må medtage Kunden på sin referenceliste, men må derudover ikke bruge Kundens navn i markedsføringsøjemed.

Kunden afgør efter drøftelse med Leverandøren, hvorledes Kontraktens indgåelse offentliggøres.

# Overdragelse

Kunden har ret til at overdrage sine rettigheder og forpligtelser efter Kontrakten til en anden Offentlig Institution, når de opgaver, som Kunden hidtil har varetaget, overgår til en anden Offentlig Institution. Dette gælder uanset, hvad der måtte fremgå af bilag 15.

Leverandøren kan ikke uden Kundens skriftlige samtykke overdrage sine rettigheder og forpligtelser ifølge Kontrakten til tredjemand. Kunden kan ikke nægte sådant samtykke uden saglig grund. Samtykke vil alene blive meddelt, såfremt dette kan ske under iagttagelse af gældende udbudsregler herfor, og såfremt der ikke i øvrigt foreligger væsentlige forhold, der taler imod en overdragelse.

# Varighed

## Vedligeholdelse og support

I forhold til vedligeholdelse og support har Kontrakten en varighed på 5 år regnet fra Overtagelsesdagen.

Kunden kan to gange med et varsel på minimum 3 måneder forlænge Kontrakten med 1 år.

Leverandøren kan ikke opsige Kontrakten. Dog kan Leverandøren ved Meddelelse opsige vedligeholdelse og support af Standardprogrammel, såfremt producenten heraf ophører med at udbyde vedligeholdelse og support i Danmark. Sådan opsigelse skal ske med mindst tre måneders varsel og har tidligst virkning fra det tidspunkt, hvor producenten ophører med vedligeholdelse og support.

Kunden kan ved Meddelelse opsige vedligeholdelse og support med et varsel på seks måneder til den første i en måned, dog tidligst til udløb ét år efter Overtagelsesdagen, medmindre andet udtrykkeligt er angivet i bilag 5.

Kunden har under samme betingelser som ovenfor ret til ved Meddelelse at opsige vedligeholdelse og support for dele af Leverancen. I tilfælde af delvis opsigelse af vedligeholdelse og support, nedsættes vederlaget for vedligeholdelse forholdsmæssigt for de dele af Leverancen, der omfattes af opsigelsen, dog under hensyntagen til oprettelse af Leverandørens mulighed for udførelse af vedligeholdelse og support.

## Ophør i henhold til udbudslovens § 185

Kontrakten kan i hele kontraktperioden – helt eller delvist – opsiges skriftligt af Kunden med et passende varsel i de øvrige tilfælde, der er angivet i udbudslovens § 185.

Parten, som forholdene for opsigelsen i henhold til udbudslovens § 185 ikke beror på, er berettiget til at kræve erstatning i henhold til punkt 21. I forhold til de Løbende Ydelser, skal Kundens opsigelsesadgang tages i betragtning ved fastsættelse af en eventuel erstatning til Leverandøren.

Såfremt opsigelsen skyldes forhold, som Leverandøren bærer ansvaret for, herunder hvis Leverandøren har givet ukorrekte eller ufuldstændige oplysninger i forbindelse med den forudgående udbudsprocedure, har Leverandøren ikke ret til erstatning.

## Opsigelse og uden virkning

I henhold til lov om håndhævelse af udbudsreglerne mv. kan Klagenævnet for Udbud i særlige tilfælde af overtrædelse af udbudsreglerne erklære en indgået Kontrakt for uden virkning, og påbyde den kontraherende myndighed at bringe Kontrakten til ophør inden for en af Klagenævnet fastsat frist.

På den baggrund fastsættes nedenstående bestemmelser om Kundens adgang til i sådanne tilfælde at opsige Kontrakten.

Kunden er berettiget til at opsige Kontrakten helt eller delvist med et varsel i overensstemmelse med Klagenævnet for Udbuds eller domstolenes påbud. Kontrakten ophører ved opsigelse således helt/delvist, som fastsat i påbuddet, med virkning fra påbuddets virkningstidspunkt.

Såfremt der i det påbud, som udstedes, er indeholdt yderligere betingelser eller krav, er Kunden berettiget til at videreføre disse betingelser eller krav i opsigelsen over for Leverandøren under forudsætning af, at dette er sagligt begrundet, og Leverandøren skal i så fald efterleve disse.

Leverandørens eventuelle krav om erstatning eller anden form for godtgørelse som følge af, at Kontrakten erklæres for uden virkning, og påbud om ophør udstedes, herunder f.eks. for omkostninger ved at efterkomme yderligere betingelser eller krav, som Kunden har videreført i opsigelsen, skal som udgangspunkt afgøres efter dansk rets almindelige regler. Dog har Parterne aftalt, at indirekte tab ikke erstattes, jf. punkt 20. Endelig er erstatningen begrænset i overensstemmelse med maksimeringen i punkt 20.

Såfremt Leverandøren på tidspunktet for kontraktindgåelse havde eller burde have haft kendskab til de faktiske og/eller retlige omstændigheder, som bevirker, at Kontrakten erklæres for uden virkning, kan Leverandøren ikke overfor Kunden rejse krav om erstatning eller krav om anden form for godtgørelse som følge af, at Kontrakten erklæres for uden virkning, og påbud om ophør udstedes, herunder f.eks. for omkostninger ved at efterkomme yderligere betingelser eller krav, som Kunden har videreført i opsigelsen.

## Ophørsydelser

Ved Kontraktens ophør skal Leverandøren – med henblik på at sikre en tidsmæssigt fleksibel udløbsfase – efter ophørstidspunktet fortsat levere de af Kontrakten omfattede ydelser på vilkår og priser, som er beskrevet i Kontraktens bilag 12, indtil Kunden har etableret et eventuelt samarbejde med tredjemand om videreførelse, eller indtil Kunden selv har overtaget videreførelsen.

Leverandøren skal yde bistand, således at Kundens behov efter ophør kan opfyldes uden afbrydelse. Leverandøren er forpligtet til at stille de nødvendige ressourcer til rådighed i forbindelse med et eventuelt genudbud. Endvidere er Leverandøren forpligtet til at samarbejde i fornødent omfang med en eventuel ny leverandør med hensyn til overgangen til den nye leverandør. For disse ydelser betales Leverandøren jf. timepriserne for konsulentydelser i bilag 12.

Leverandørens bistand skal gives hurtigst muligt og så vidt muligt inden ophørstidspunktet.

Leverandøren skal levere ydelserne uanset årsagen til Kontraktens ophør.

Der er i bilag 16 en beskrivelse af de ydelser, som Leverandøren som minimum skal kunne levere til Kunden, og af den proces, der løbende i kontraktperioden skal følges for at opstille præcise planer for ydelserne, f.eks. når eventuel ny leverandør kendes, eller når eventuelle nye planer for udrulning og paralleldrift kendes.

Leverandøren er - uanset ophørsgrund - uberettiget til at udøve tilbageholdsret i data.

# Tvistigheder

## Lovvalg

Kontrakten er undergivet dansk ret.

## Uenighed om forhold vedr. kategorisering

Såfremt der er uenighed om kategorisering af en Fejl, en kategorisering af en ændring i det Agile Forløb, eller hvorvidt kravene til servicemål er opfyldt i en bestemt periode, jf. punkt 11 og 13, kan hver af Parterne henvise spørgsmålet til Kundens og Leverandørens projektleder, der da sammen afgør det. Kan der ikke opnås enighed mellem Parternes projektledere, skal forhandlingerne søges løftet op på højt plan i Parternes organisationer.

Såfremt der mellem parterne opstår uenighed om et juridisk eller teknisk spørgsmål, kan hver af parterne anmode om, at der indhentes en vejledende udtalelse, jf. punkt 28.3.2.

## Øvrige tvister

### Forhandling

Såfremt der opstår en uoverensstemmelse mellem Parterne i forbindelse med Kontrakten, skal Parterne med en positiv, samarbejdende og ansvarlig holdning søge at indlede forhandlinger med henblik på at løse tvisten. Om nødvendigt skal forhandlingerne søges løftet op på højt plan i Parternes organisationer.

### Vejledende juridisk/teknisk udtalelse i IT-sager

Såfremt parterne ikke kan opnå en løsning ved forhandling, skal tvisten søges løst ved på baggrund af en udtalelse. Hver af Parterne kan anmode om, at der indhentes en vejledende udtalelse fra en uafhængig sagkyndig på grundlag af Voldgiftsinstituttets til enhver tid gældende regler for juridisk/teknisk udtalelse i IT-sager.

Hvis tvisten ikke kan bilægges på baggrund af udtalelsen, skal tvisten afgøres endeligt ved voldgift efter bestemmelserne i henholdsvis punkt 28.3.3.

### Voldgift

Enhver tvist, som måtte opstå i forbindelse med denne Kontrakt, herunder tvister vedrørende Kontraktens eksistens eller gyldighed, og som ikke af Parterne er bilagt via en af de øvrige fremgangsmåder i nærværnede punkt 28.3, skal afgøres ved vold­gift ved Voldgiftsinstituttet efter de af Voldgiftsinstituttet vedtagne regler herom, som er gældende ved indledningen af voldgiftssagen.

Såfremt der er tale om en tvist, hvor værdien for hver af Parterne ikke overstiger 5 % af leverancevederlaget med tillæg af timebaserede vederlag, løbende vederlag for licenser samt vederlag for vedligeholdelse og Drift, afgøres tvisten ved forenklet voldgift ved Voldgiftsinstituttet efter de af Voldgifts­insti­tuttet vedtagne regler herom. Ved opgørelse af vederlag for vedligeholdelse og Drift samt løbende vederlag for licenser beregnes et vederlag for disse for fire år fra Overtagelsesdagen.

Stedet for voldgiftsretten er i den kommune, hvor Kunden er registreret.

### Forligsmæssige ændringer

I det omfang, der er en tvist mellem Parterne om Kontraktens rette opfyldelse, og tvisten er nødsaget til at søges løst ved voldgift, er Parterne – som et alternativ til voldgift – berettige til at foretage en nedskalering af Leverancen og/eller de løbende ydelser, som skal leveres, mod at betalingerne og Kundens ydelser og medvirken i øvrigt herfor nedsættes proportionalt hermed. Nedskaleringen af Parternes ydelser skal således være gensidigt proportionale. Nedskaleringen af Leverancen og/eller de løbende ydelser samt Kundens modsvarende ydelser og medvirken i øvrigt forudsættes således at udgøre et egentligt og reelt alternativ til en forestående voldgift, og at Parterne er enige herom.

# Fortolkning og kontraktstyring

## Fortolkning og forrang

Bestemmelser i udbudsmaterialet, i Leverandørens tilbud, i forudgående korrespondance eller lignende, der ikke er medtaget i Kontrakten, kan ikke efterfølgende påberåbes som fortolkningsgrundlag.

Tilsvarende gælder viden om ydelser, der skal leveres under Kontrakten, Kundens it-miljø m.v., som en Part måtte have erfaret som led i et tidligere samarbejde. Dog har hver af Parterne i denne situation en udvidet forpligtelse til at søge afklaring af ethvert forhold, som måtte give anledning til tvivl på grundlag af en sådan viden.

Henvisninger til Kontrakten eller til en bestemmelse heri omfatter også de til Kontrakten hørende bilag, henholdsvis de bilag, der er relevante for den pågældende bestemmelse. Bestemmelser i Kontrakten har forrang frem for bestemmelser i bilag, hvorfor bestemmelser indeholdt i et bilag, som strider mod Kontraktens bestemmelser, ikke tillægges retsvirkning.

Såfremt der på kontraktindgåelsestidspunktet i et bilag er modstrid mellem et af Kunden anført krav og Leverandørens kravsbesvarelse, har Kundens krav forrang. Dette indebærer dog ikke en begrænsning i Leverandørens forpligtelse til at levere det yderligere, der på kontraktindgåelsestidspunktet måtte fremgå af Leverandørens kravsbesvarelse i forhold til Kundens krav.

## Meddelelse

Enhver Meddelelse skal sendes til medlemmerne af den anden parts styregruppe. Styregruppen træffer beslutning om ændring i de personer, hvortil der kan afsendes en Meddelelse.

## Kontraktstyring ved ændringer

Parterne foretager i fællesskab kontraktstyring baseret på følgende hovedprincipper:

* Alle ændringer og tilføjelser til Kontrakten skal foreligge i skriftlig form ved opdatering af selve Kontrakten, der underskrives af begge Parter.
* Alle ændringer og tilføjelser til bilagene skal foreligge i skriftlig form ved opdatering af selve bilagene og skal herefter underskrives af begge Parter.
* Alle ændringer og tilføjelser af Kontrakt og bilag skal kunne dokumenteres med fuld sporbarhed, f.eks. ved ændringsmarkering, versionshistorik og lignende.
* Alle væsentlige ændringer og tilføjelser og baggrunden herfor omtales kort i bullet 2 ovenfor.

Leverandøren har initiativpligten til at sikre denne kontraktstyring.

# Selvstændig aftale

Parterne er enige om, at det i Kontraktens punkt 27.3 anførte udgør en mellem Parterne indgået selvstændig aftale, som er gældende, uanset om Kontrakten i øvrigt måtte blive erklæret uden virkning.

# Underskrifter

Kontrakten underskrives i to originale eksemplarer, hvoraf Parterne hver modtager et eksemplar.

Sted: Sted:

Dato: Dato:

For Kunden: For Leverandøren:

# Solidarisk hæftelse

I henhold til Kontraktens punkt 5.10 erklærer undertegnede at hæfte solidarisk, direkte og ubetinget med Leverandøren over for Kunden for Kontraktens opfyldelse.

Sted: Sted:

Dato: Dato:

For [underleverandør]: For [underleverandør]:

*[Vejledning til tilbudsgivere: Nærværende punkt 32**udgår, såfremt tilbudsgiver ikke har baseret sin økonomiske og finansielle formåen på andre enheder.]*